**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ A΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Απριλίου 2024, ημέρα Τρίτη και ώρα 20.10΄, στην Αίθουσα **Γερουσίας** του Μεγάρου της Βουλής συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού  «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό»(3η συνεδρίαση).

Στη συνεδρίαση παρέστη ο Υφυπουργός Πολιτισμού, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Οικονόμου Θωμαϊς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Στεφανάδης Χριστόδουλος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Θεοπίστη (Πέτη) Πέρκα, Αναγνωστοπούλου Αθανασία (Σία), Κουρουπάκη Αναστασία, Τσιρώνης Σπυρίδων, Κόντης Ιωάννης, Χαλκιάς Αθανάσιος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Κυρίες και κύριοι συνάδελφοι, ξεκινά η συνεδρίαση της Διαρκούς Επιτροπής Μορφωτικών Υποθέσεων, με θέμα ημερησίας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Πριν εισέλθουμε στη συζήτηση επί των άρθρων, προχωρούμε στην ψηφοφορία επί της αρχής.

Το λόγο έχει ο κ. Κυριάκης.

**ΣΠΥΡΙΔΩΝ ΚΥΡΙΑΚΗΣ (Εισηγητής της Πλειοψηφίας):** Υπέρ, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Η κυρία Μάλαμα;

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Κατά και επιφυλασσόμεθα στα άρθρα, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Η κυρία Γρηγοράκου;

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ - Κίνημα Αλλαγής»):** Δηλώνουμε επιφύλαξη, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Ιωάννης Δελής, έχει δηλώσει κατά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Η κυρία Ασημακοπούλου; Η Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ», κ. Σοφία Χάιδω Ασημακοπούλου, έχει δηλώσει επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Η κυρία Πέρκα;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «Νέα Αριστερά»):** Κατά, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ο κ. Τσιρώνης;

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»):** Κατά, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ο κ. Κόντης; Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης, έχει δηλώσει επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ο κ. Καραναστάσης;

*Δεν βρίσκεται στην Αίθουσα.*

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Συνεπώς, το σχέδιο νόμου του Υπουργείου Πολιτισμού «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό» γίνεται δεκτό, επί της αρχής, κατά πλειοψηφία.

Συνεχίζουμε την επεξεργασία και την εξέταση του σχεδίου νόμου του Υπουργείου Πολιτισμού.

Το λόγο έχει ο κ. Κυριάκης.

**ΣΠΥΡΙΔΩΝ ΚΥΡΙΑΚΗΣ (Εισηγητής της Πλειοψηφίας)**: Σας ευχαριστώ, κύριε Πρόεδρε.

Στην κατ’ άρθρον ανάγνωση, θα προσπαθήσω να σας συμπτύξω κάποια άρθρα, για να είμαστε όσο πιο περιεκτικοί γίνεται.

Τα άρθρα 1 και 2 έχουν τον σκοπό και το αντικείμενο του νομοσχεδίου.

Τα άρθρα 3 και 4, αφορούν στη σύσταση των κανόνων λειτουργίας του Νομικού Προσώπου Ιδιωτικού Δικαίου (ΝΠΙΔ) «Ελληνικό Κέντρο Κινηματογράφου, Οπτικοακουστικών Μέσων και Δημιουργίας Α.Ε. - Creative Greece S.A.», καθώς και την αποστολή και τις αρμοδιότητές του.

Επισημαίνω, συνοπτικά, ορισμένα σημεία από την αποστολή της εταιρείας, τα οποία αφορούν την ανάπτυξη, ενίσχυση και προστασία του ελληνικού κινηματογράφου, τη στήριξη των εγχώριων, αλλά και την προσέλκυση ξένων επενδύσεων, την υποστήριξη της ενσωμάτωσης νέων ψηφιακών τεχνολογιών, τη συμβολή στην καταπολέμηση της πειρατείας και την υλοποίηση εκπαιδευτικών προγραμμάτων, για τον οπτικοακουστικό τομέα, σύμφωνα με τις τεχνολογικές εξελίξεις.

Όλα αυτά καθιστούν το νέο αυτόν φορέα, ως βασικό αρωγό, στη χάραξη εθνικής πολιτικής και τεχνολογικό πυλώνα του Υπουργείου Πολιτισμού, όπως ανέφερε και χθες ο Υπουργός, κ. Δήμας.

Η αποστολή και οι αρμοδιότητες του νέου ενιαίου φορέα είναι τόσο πλούσιες, που ενισχύουν τόσο την κινηματογραφική τέχνη όσο και τον οπτικοακουστικό τομέα και τους άλλους κλάδους του πολιτιστικού και δημιουργικού τομέα της χώρας μας και την ανάδειξή τους, στο εξωτερικό. Και το λέω αυτό, γιατί χθες εκφράστηκε έντονη ανησυχία, ότι χάνεται η κινηματογραφική τέχνη, κάτι το οποίο δεν συνεπάγεται, από τις διατάξεις του νομοσχεδίου αυτού.

Επιπλέον, ακούστηκε ότι η χώρα μας δεν έχει τις υποδομές για τη στήριξη μεγάλων κινηματογραφικών και οπτικοακουστικών παραγωγών και αυτό είναι αλήθεια. Με το παρόν νομοσχέδιο, όμως, προωθείται η ανάπτυξη των συγκεκριμένων κλάδων, με την οποία θα επέλθει αναπόφευκτα και αντίστοιχη ανάπτυξη των δημοσιογραφικών και οπτικοακουστικών υποδομών που υπάρχουν στη χώρα.

Αναφέρω ξεχωριστά μία εκ των αρμοδιοτήτων της «Creative Greece S.A.», σχετικά με το συντονισμό των δράσεων, με όλους τους φορείς της δημόσιας διοίκησης, για τη λειτουργία των κατάλληλων υποδομών, έτσι ώστε να μπορούν να υλοποιηθούν στην Ελλάδα διεθνείς οπτικοακουστικές παραγωγές.

Τα άρθρα 5 έως 12 αφορούν τον ορισμό των οργάνων διοίκησης της εταιρείας, που είναι το Διοικητικό Συμβούλιο και ο Διευθύνων Σύμβουλος και καθορίζονται οι αρμοδιότητες τους. Επιπλέον, ρυθμίζονται τα λοιπά θέματα της διοίκησης, που έχουν να κάνουν με το Διοικητικό Συμβούλιο, τον Διευθύνοντα Σύμβουλο και τη Γενική Συνέλευση.

Στα άρθρα 13 έως 15 καθορίζονται οι ρυθμίσεις για το μετοχικό κεφάλαιο της εταιρείας, το οποίο καλύπτεται από το ελληνικό δημόσιο. Προσδιορίζονται οι πόροι και τα έσοδα της εταιρείας και ρυθμίζονται θέματα διαχειριστικής χρήσης και ελέγχου της οικονομικής διαχείρισης από ορκωτούς λογιστές.

Στα άρθρα 16 έως 21 ρυθμίζεται η βασική διάρθρωση της εταιρείας σε γενικές διευθύνσεις και διευθύνσεις, υπαγόμενες απευθείας στο διευθύνοντα σύμβουλο της εταιρείας. Καθορίζονται οι θέσεις και οι αποδοχές προσωπικού, ο τρόπος πλήρωσης των θέσεων τους και ο τρόπος πλήρωσης των προϊσταμένων κάθε επιπέδου, ενώ προβλέπεται και η έκδοση κανονισμού λειτουργίας. Σημειώνεται, ότι καμία θέση εργασίας δεν χάνεται από αυτές των υφιστάμενων οργανισμών, Ελληνικού Κέντρου Κινηματογράφου και ΕΚΟΜΕ. Τονίζεται, επιπλέον, ότι δημιουργούνται διακριτές γενικές διευθύνσεις, όσον αφορά στα αντικείμενα του κινηματογραφικού και οπτικοακουστικού τομέα, η Γενική Διεύθυνση Κινηματογράφου και η Γενική Διεύθυνση Οπτικοακουστικών Μέσων Τεχνολογίας και Δημιουργίας. Διαχωρίζονται έτσι, χωρίς την παραμικρή υποβάθμιση των αρμοδιοτήτων των υπό συγχώνευση φορέων, δηλαδή, του Ελληνικού Κέντρου Κινηματογράφου και του ΕΚΟΜΕ.

Στο Γ΄ Μέρος του νομοσχεδίου, τα άρθρα 22 έως 24 αφορούν τις γενικές διατάξεις του προγράμματος στήριξης οπτικοακουστικών έργων στην Ελλάδα, το εφαρμοστέο δίκαιο και τους κανόνες του CRGR, το οποίο συμπεριλαμβάνει τρία διακριτά καθεστώτα, το CRGR Film and TV, το CRGR Animate και το CRGR Video game development.

Στέκομαι, ιδιαίτερα, στο άρθρο 22 παράγραφος 5, όπου ανέφερα και χθες, δεν επιτρέπεται η χρήση των πόρων του τακτικού προϋπολογισμού της εταιρείας στην Creative Greece, οι οποίοι χρησιμοποιούνται για προγράμματα ή δράσεις του ν.3905/2010, περί ενίσχυσης και ανάπτυξης κινηματογραφικής τέχνης, για την κάλυψη των χρηματοδοτικών αναγκών των καθεστώτων ενίσχυσης του προγράμματος CRGR. Το παραπάνω άρθρο, όχι μόνο επιβεβαιώνει την αυτοτέλεια των selective προγραμμάτων, αλλά επιβεβαιώνει και την ισχύ του συγκεκριμένου νόμου, που, φυσικά, ουδέποτε τέθηκε θέμα κατάργησης του, με το παρόν νομοσχέδιο. Επομένως, εξακολουθεί να ισχύει η υποχρέωση των ιδιωτικών τηλεοπτικών σταθμών, περί διάθεσης, κάθε χρόνο, του 1,5% των ετήσιων διαφημιστικών εσόδων τους, για την παραγωγή κινηματογραφικών έργων.

Στα άρθρα 25 έως 28 καθορίζονται τα βασικά στοιχεία του προγράμματος, δηλαδή, το είδος της ενίσχυσης ανά καθεστώς, τα εντασσόμενα και μη επενδυτικά σχέδια και η ανάλυση των επιλέξιμων δαπανών. Θα ήθελα να σχολιάσω ότι αυστηροποιούνται οι διατάξεις του νέου CRGR, ώστε να ενισχύονται περισσότερο κινηματογραφικές παραγωγές και όχι οι τηλεοπτικές παραγωγές αμφιβόλου ποιότητας. Οι διατάξεις του CRGR, σε συνδυασμό με τις επαυξημένες αρμοδιότητες του νέου φορέα Creative Greece, σε καμία περίπτωση, δεν θα έχει καταστροφικές συνέπειες για τους μικρούς και νέους παραγωγούς, όπως ακούστηκε, σε αυτήν εδώ την αίθουσα.

Στα άρθρα 29 έως 39 περιγράφεται η συνολική διαδικασία ένταξης στο καθεστώς χρηματοδότησης του επενδυτικού σχεδίου, οι βασικοί παράμετροι και τα απαιτούμενα στοιχεία για την υποβολή της αίτησης, έως την έκδοση της απόφασης ένταξης ή απόρριψης. Σημειώνω, συνοπτικά, ότι η αξιολόγηση διακρίνεται σε δύο φάσεις: α) στον έλεγχο πληρότητας και νομιμότητας των δικαιολογητικών του κάθε φακέλου και β) στην αξιολόγηση του ουσιαστικού του περιεχομένου.

Τέλος, με τα άρθρα αυτά, ρυθμίζεται συνολικά η διαδικασία παρακολούθησης, αλλά και ελέγχου του επενδυτικού σχεδίου. Στέκομαι στη διακριτότητα των προγραμμάτων ενίσχυσης του CRGR, καθώς με τη θεσμοθέτηση αυτή, όπως προκύπτει από τις παραπάνω διατάξεις, τα χρηματοδοτικά προγράμματα προσαρμόζονται πλέον στις ιδιαίτερες ανάγκες του κάθε καθεστώτος, ενώ το κάθε καθεστώς του προγράμματος στήριξης έχει το δικό του προϋπολογισμό και τις δικές του προϋποθέσεις ένταξης των επενδυτικών σχεδίων. Μειώνονται, με αυτόν τον τρόπο, επιπλέον η γραφειοκρατία και οι χρόνοι ένταξης των επενδυτικών σχεδίων στο πρόγραμμα CRGR, καθώς αφενός η διαδικασία ψηφιοποιείται, αφετέρου η εξειδίκευση, ανά καθεστώς, απλουστεύει τη συνολική διαδικασία.

Στα άρθρα 40 και 41 προβλέπονται οι όροι δημοσιότητας για όλα τα καθεστώτα CRGR και ορίζονται ειδικώς οι υποχρεώσεις του φορέα υλοποίησης επένδυσης.

Στο άρθρο 42, με την προτεινόμενη ρύθμιση, προβλέπεται η σύσταση, οργάνωση, λειτουργία και οι σκοποί του εθνικού ψηφιακού αποθετηρίου οπτικοακουστικών έργων, το οποίο έχει, ως βασικό σκοπό, τη συγκέντρωση, διαφύλαξη, ψηφιοποίηση, συντήρηση και διάσωση του κάθε είδους αντικειμένων, που σχετίζονται, με την εθνική μας οπτικοακουστική κληρονομιά και μνήμη και όχι την εκμετάλλευση αυτών.

Με το άρθρο 43, ρυθμίζονται ζητήματα σχετικά με την οργάνωση και τη λειτουργία του δημιουργικού κόμβου καινοτομίας και τεχνολογίας, για το δημιουργικό και οπτικοακουστικό τομέα CreAtive Hub GR.

Με το άρθρο 44, προβλέπονται λεπτομέρειες, σχετικά με το πρόγραμμα ενίσχυσης της εξωστρέφειας του οπτικοακουστικού τομέα, καθώς και ζητήματα χορηγιών και δράσεων της εταιρείας.

Με το άρθρο 45, προβλέπεται η δυνατότητα σύστασης γραφείων διευκόλυνσης οπτικοακουστικών παραγωγών. Επίσης, καθορίζονται οι αρμοδιότητες τους και ρυθμίζονται θέματα λειτουργίας και οργάνωσης τους, σε όλη την Ελλάδα, όχι μόνο σε περιφέρειες, αλλά και σε δήμους. Στέκομαι στο συγκεκριμένο άρθρο, επειδή κατατέθηκε χθες από την κυρία Κουρουπάκη, η οποία, ορθώς, μας επεσήμανε την ανάγκη προβολής του ελληνικού πολιτισμού, μέσω των κινηματογραφικών και οπτικοακουστικών παραγωγών. Αναφέρω μία εκ των αρμοδιοτήτων των γραφείων διευκόλυνσης οπτικοακουστικών παραγωγών, όπου αφορά το σχεδιασμό και την υλοποίηση προγραμμάτων, δράσεων και πρωτοβουλιών, για την προσέλκυση και εξυπηρέτηση, εγχώριων και ξένων οπτικοακουστικών παραγωγών, σε τοπικό επίπεδο, με στόχο την προώθηση του πολιτιστικού προϊόντος και της τουριστικής ανάπτυξης και την προβολή των περιοχών της αρμοδιότητάς τους.

Στο Ε΄ Μέρος του νομοσχεδίου, με το άρθρο 46, καταργείται το Νομικό Πρόσωπο Ιδιωτικού Δικαίου μη κερδοσκοπικού χαρακτήρα, με την επωνυμία «Ελληνικό Ίδρυμα Πολιτισμού» και στη θέση του ιδρύεται το Νομικό Πρόσωπο Ιδιωτικού Δικαίου, με την επωνυμία «Ελληνικό Ίδρυμα Βιβλίου και Πολιτισμού», με διακριτικό τίτλο ΕΛ.Ι.ΒΙ.Π.

Στα άρθρα 47 και 48, τίθενται αναλυτικά οι σκοποί του Οργανισμού, τα μέσα και οι τρόποι για την επίτευξη των σκοπών αυτών, ενώ επιπλέον προβλέπονται οι πόροι και τα έσοδα του Οργανισμού. Βασικό σκοπό του Οργανισμού αποτελούν, μεταξύ των άλλων, η προαγωγή των ελληνικών γραμμάτων στην Ελλάδα και το εξωτερικό και η ανάδειξη του βιβλίου, ως μορφωτικού, πολιτιστικού και ψυχαγωγικού μέσου.

Ταυτόχρονα, ο νέος Οργανισμός θα έχει στη διάθεσή του τη διαχείριση, λειτουργία και ανάπτυξη της βάσης δεδομένων της ελληνικής βιβλιοπαραγωγής, με τη χαρακτηριστική ονομασία Βιβλιοnet, αλλά και τη λειτουργία και περαιτέρω ανάπτυξη του προγράμματος επιχορήγησης μεταφράσεων σε ξένες γλώσσες έργων, που εκδίδονται στην ελληνική, με την ονομασία Greeklit και την ιστοσελίδα Greeklit.gr.

Στα πλαίσια των παραπάνω σκοπών, ο ΕΛΙΒΙΠ προβλέπεται να διαμορφώνει και να υλοποιεί εκστρατείες φιλαναγνωσίας, να σχεδιάζει και να υλοποιεί εκπαιδευτικά προγράμματα, να οργανώνει βιβλιοθήκη βιβλιολογικού χαρακτήρα και ηλεκτρονικό δίκτυο σύνδεσης με την Εθνική Βιβλιοθήκη, καθώς ακόμα και να υλοποιεί άλλες αξιόλογες δράσεις, για την προαγωγή του βιβλίου και των ελληνικών γραμμάτων.

Με τα άρθρα 49 έως 54, ρυθμίζονται τα όργανα διοίκησης του Οργανισμού, που είναι το Δ.Σ. και ο Πρόεδρος του Δ.Σ., καθώς και λοιπά θέματα και αρμοδιότητες του Δ.Σ. και του Προέδρου του. Αξιοσημείωτο είναι το γεγονός της πρόβλεψης μελών του Δ.Σ., προερχόμενο και από άλλα υπουργεία, γεγονός που καταδεικνύει τη διευκόλυνση των συνεργασιών μεταξύ τους, για την επίτευξη των σκοπών του Οργανισμού, αλλά και μεταφοράς της αναγκαίας τεχνογνωσίας.

Στα άρθρα 55 έως 57, προβλέπεται η στελέχωση του Οργανισμού, η διοικητική του διάρθρωση και η δυνατότητα σύστασης παραρτημάτων στο εξωτερικό, για την αποτελεσματικότερη εκπλήρωση των στόχων του.

Στο άρθρο 58, προβλέπονται οι βασικές αρχές και κανόνες λειτουργίας του προγράμματος επιχορήγησης μεταφράσεων Greeklit, στο πλαίσιο του οποίου επιχορηγείται, από το φορέα, η μετάφραση ήδη εκδοθέντων έργων, αποσπασμάτων ή πλήρων έργων, γραμμένων στην ελληνική γλώσσα.

Στα άρθρα 59 έως 60, ορίζεται η διαχειριστική χρήση και προβλέπεται υποχρεωτικός έλεγχος χρηματοοικονομικών καταστάσεων εκάστης χρήσεως από ορκωτούς λογιστές.

Στο ΣΤ΄ Μέρος του νομοσχεδίου, στο άρθρο 61, προβλέπεται η λύση της ανώνυμης εταιρείας, με την επωνυμία «Ελληνικό Φεστιβάλ Α.Ε.» και στη θέση της υπεισέρχεται, ως καθολικός διάδοχος, το Νομικό Πρόσωπο Ιδιωτικού Δικαίου, με την επωνυμία «Φεστιβάλ Αθηνών Επιδαύρου», αναλαμβάνοντας, αυτοδικαίως, το σύνολο των στοιχείων ενεργητικού και παθητικού της, των πάσης φύσεως αρμοδιοτήτων, εξουσιών, δικαιωμάτων, υποχρεώσεων, δεσμεύσεων και λοιπών έννομων σχέσεων.

Στο άρθρο 62, προβλέπεται η σύσταση Νομικού Προσώπου Ιδιωτικού Δικαίου μη κερδοσκοπικού χαρακτήρα, με την επωνυμία «Φεστιβάλ Αθηνών Επιδαύρου», το οποίο απολάβει οικονομικής και διοικητικής αυτοτέλειας και λειτουργεί χάριν του δημοσίου συμφέροντος. Μέσω της νέας αυτής μορφής λειτουργίας του «Φεστιβάλ Αθηνών Επιδαύρου», επιτυγχάνεται η εκπλήρωση του βασικού σκοπού, περί της πολιτιστικής ανάπτυξης της χώρας, χωρίς τα αυστηρά χρηματοοικονομικά κριτήρια και τις οικονομικές υποχρεώσεις, που είχε, με τη μορφή της Α.Ε..

Στα άρθρα 63 και 64 παρατίθενται οι σκοποί του Οργανισμού, τα μέσα επίτευξης και προβλέπονται οι πόροι και τα έσοδα του.

Στα άρθρα 65 έως 69 ορίζονται τα όργανα διοίκησης του φορέα.

Στο άρθρο 70 προβλέπεται η σύσταση της θέσης του Καλλιτεχνικού Διευθυντή και καθορίζονται οι αρμοδιότητές του.

Στα άρθρα 71 έως 75 προβλέπεται η στελέχωση και λοιπά θέματα προσωπικού. Ορίζεται η διαχειριστική χρήση, ο έλεγχος των οικονομικών καταστάσεων κάθε χρήσης από ορκωτό λογιστή, καθώς και οι δαπάνες που επιβαρύνουν τον Οργανισμό.

Στο Ζ΄ Μέρος του νομοσχεδίου, στα άρθρα 76 και 77, καθορίζονται οι λεπτομέρειες για τη συγκρότηση του Δ.Σ. του νομικού προσώπου ιδιωτικού δικαίου, με την επωνυμία «Κέντρο Πολιτισμού Και Δημιουργίας Ακροπόλ», οι αρμοδιότητές του και οι αρμοδιότητες του Προέδρου του και επανακαθορίζονται τα προσόντα και οι αρμοδιότητες του διευθυντή του Οργανισμού.

Τονίζεται ότι με τις νέες αυτές ρυθμίσεις εξασφαλίζεται η αφοσίωση του Δ.Σ. για την άμεση λειτουργία και την εκπλήρωση του βασικού στόχου του, περί της υποστήριξης της ελληνικής σύγχρονης δημιουργίας.

Στα άρθρα 78 και 79, εισάγονται ειδικές ρυθμίσεις για τις διαδικασίες πρόσληψης και τροποποιούνται οι ισχύουσες μεταβατικές διατάξεις του Οργανισμού.

Στο άρθρο 80, αυξάνεται κατά δύο έτη το όριο ηλικίας για την εισαγωγή στη Σχολή Δραματικής Τέχνης του Εθνικού Θεάτρου και του Κρατικού Θεάτρου Βορείου Ελλάδος και καθορίζεται ο τρόπος υπολογισμού του ορίου της ηλικίας.

Στο άρθρο 81, συμπληρώνονται αρμοδιότητες του Δ.Σ. του νομικού προσώπου ιδιωτικού δικαίου «Οργανισμός Μεγάρου Μουσικής Θεσσαλονίκης» και δύναται να παραχωρείται η χρήση των χώρων του, για προσωρινή εξυπηρέτηση δραστηριοτήτων άλλων μουσικών φορέων.

Στο άρθρο 82, μετατρέπονται τρεις θέσεις 3ης και 5ης κατηγορίας, στα πρώτα βιολιά σε θέσεις τούτι βιολιών των Κρατικών Ορχηστρών Αθήνας και Θεσσαλονίκης.

Με το άρθρο 83, επιχειρείται η ισότιμη μεταχείριση των μουσικών και του διοικητικού προσωπικού, που μεταφέρθηκε από τον Μουσικοχορευτικό Εκπαιδευτικό Οργανισμό Ελλάδος προς τους εποπτευόμενους από το Υπουργείο Πολιτισμού φορείς, σύμφωνα με τις διατάξεις του άρθρου 99 του ν.4812/21 και καθορίζεται το πλαίσιο υποδοχής και οι αποδοχές των μουσικών, που έχουν μεταφερθεί, στον Οργανισμό Μεγάρου Μουσικής Αθηνών, το οποίο είναι αντίστοιχο των όσων ισχύουν για τους μουσικούς άλλων ορχηστρικών σχημάτων του δημοσίου τομέα και ιδίως της Κρατικής Ορχήστρας Αθηνών, στην οποία επίσης έχουν μεταφερθεί μουσικοί του Μουσικού Εκπαιδευτικού Οργανισμού Ελλάδας.

Στον Οργανισμό Μεγάρου Μουσικής Αθηνών έχουν συγκροτηθεί, με απόφαση του διοικητικού συμβουλίου του Οργανισμού, η Ορχήστρα Καμεράτα τα μέλη της οποίας ενσωματώνονται πλέον στο δυναμικό του, με το καθεστώς του μουσικού εκτελεστή, με σχέση εργασίας ιδιωτικού δικαίου αορίστου χρόνου και αναγνώριση της προϋπηρεσίας και των συνεπαγόμενων προνομίων τους.

Με το άρθρο 84, επιλύεται η εργασιακή εκκρεμότητα του προσωπικού της Ορχήστρας των Χρωμάτων, με την κατόπιν αίτησης του ενδιαφερόμενου μεταφορά τους στο νομικό πρόσωπο ιδιωτικού δικαίου, με την επωνυμία «Εθνική Λυρική Σκηνή».

Στο άρθρο 85, ρυθμίζονται ζητήματα της επανάληψης ενός έργου από άλλο ραδιοτηλεοπτικό οργανισμό από αυτόν, στον οποίον έγινε η πρώτη μετάδοση, στις περιπτώσεις που και οι δύο ραδιοτηλεοπτικοί οργανισμοί έχουν τους ίδιους μετόχους ή ενοποιούν αποτελέσματα στην ίδια μετοχική οντότητα.

Αποσαφηνίζεται ότι το δικαίωμα της εύλογης αμοιβής των ερμηνευτών, στο άρθρο 86 και εκτελεστών καλλιτεχνών και παραγωγών λοιπών φορέων ήχου, υφίσταται και όταν ο υλικός φορέας ήχου, που έχει νομίμως εγγραφεί, χρησιμοποιείται ενσωματωμένος σε οπτικοακουστικό έργο για ραδιοτηλεοπτική μετάδοση, με οποιονδήποτε τρόπο.

Στο άρθρο 87, καθιερώνονται λογιστικά πρότυπα στους Οργανισμούς Συλλογικής Διαχείρισης.

Τα άρθρα 88 έως 98 έχουν εφαρμοστικές, μεταβατικές και εξουσιοδοτικές διατάξεις και άρθρα, τα οποία καταργούνται, ενώ, στο τελευταίο άρθρο, υπάρχει η έναρξη της ισχύος του νομοσχεδίου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κύριε Κυριάκη.

Το λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ευχαριστώ, κύριε Πρόεδρε.

Κυρίες και κύριοι βουλευτές, με δεδομένη την αντίθεση του κόσμου, του κινηματογραφικού κόσμου, στο νομοσχέδιο, που έχουμε στα χέρια μας, θέλω να ρωτήσω τον κύριο Υπουργό. Κύριε Υπουργέ, όπως λέτε, έχετε την πόρτα σας ανοιχτή για όλους τους φορείς του κινηματογράφου.

Αυτό όλο το κίνημα, με όλες αυτές τις υπογραφές, που εναντιώνεται, σε αυτό το νομοσχέδιο, γιατί πιστεύει στη διάλυση του Ελληνικού Κέντρου Κινηματογράφου, πώς σας διέφυγε; Σας λένε οι φορείς αυτό, που διαβάζουν στα άρθρα του νομοσχεδίου, ότι, δηλαδή φεύγουμε από την καλλιτεχνική δημιουργία και διολισθαίνουμε, σε μια επικίνδυνη λογική, η οποία, όμως και αυτή η λογική είναι στρεβλή. Εμείς είμαστε επί της αρχής αντίθετοι, με τη λογική του νομοσχεδίου, αλλά έχουμε εντοπίσει και σοβαρά προβλήματα σε πάρα πολλά άρθρα.

Σε ό,τι αφορά το Β΄ Μέρος του νομοσχεδίου, που αφορά τη συγχώνευση των δύο φορέων, επαναλαμβάνουμε το ερώτημα μας, στο οποίο δεν απαντήσατε, γιατί πραγματικά θέλουμε να ακούσουμε. Στην πρώτη αρχιτεκτονική σας δομή, είχατε βάλει και τον Οργανισμό Πνευματικής Ιδιοκτησίας. Δεν μας απαντήσατε, όμως με ποιο σκεπτικό. Γιατί έχουμε συνηθίσει σε εκπλήξεις και γι’ αυτό καλό θα ήταν να έχουμε απαντήσεις. Είπατε, επίσης, ότι το άνοιγμα του ΕΚΟΜΕ είναι πάνω από 90 εκατομμύρια. Το είπατε εσείς εδώ, το είπε και ο φορέας.

Ερχόμαστε στα άρθρα και πραγματικά απορούμε πώς θα κλείσετε το άνοιγμα αυτών των εκατομμυρίων; Το παραδέχτηκε και ο υπεύθυνος του ΕΚΟΜΕ ότι υπάρχει αυτό το άνοιγμα και ότι πρέπει να καταβληθούν αυτά τα χρήματα. Ειπώθηκε και από κάποιους άλλους φορείς αυτό το γεγονός, δηλαδή, το ότι χρωστάμε χρήματα μας καθιστά στο εξωτερικό, ας μη χρησιμοποιήσω τη λέξη.

Εν πάση περιπτώσει, θέλω να μου απαντήσετε, θα είναι οι πόροι του νέου φορέα, από πού και πώς θα κατανέμονται; Δεν απαντάει το νομοσχέδιο και παραπέμπει σε Υπουργικές Αποφάσεις.

Κάνετε λόγο για το 50% του τέλους συνδρομητικής τηλεόρασης. Πότε θα αρχίσει να εισπράττεται αυτό, κύριε Υπουργέ;

Άρα, στα άρθρα 13 μέχρι 15, σε σχέση με τους πόρους του νέου φορέα, δεν έχουμε ουσιαστική αποτύπωση.

Σε ό,τι αφορά το άρθρο 16, αναρωτιόμαστε, γιατί η Μονάδα Εσωτερικού Ελέγχου θα αναφέρεται στο Διευθύνοντα Σύμβουλο και όχι στη Γενική Συνέλευση; Είναι θέμα διαφάνειας, κύριε Υπουργέ και νομίζω ότι πρέπει να αναφέρεται στη Γενική Συνέλευση.

Στα άρθρα για τις προσλήψεις, διακρίνουμε ένα πλαίσιο, όπου θα μπορούν να διορίζονται, με συμβάσεις και χωρίς αξιοκρατικά κριτήρια, όσοι είναι αρεστοί στον Υπουργό ή στη Γενική Συνέλευση, χωρίς κανόνες, ενώ με Υπουργικές Αποφάσεις, προσωρινοί προϊστάμενοι θα διαιωνίζονται, ξανά και ξανά και ξανά. Όλα αυτά, με αποφάσεις Υπουργών. Επίσης, δίνετε και παχυλές αμοιβές στους προϊσταμένους αυτούς, στο ύψος του μισθού του Γενικού Γραμματέα. Είπατε στην εισήγησή σας επί της αρχής, για συμμάζεμα. Μα, εδώ βλέπουμε το ακριβώς αντίθετο. Ξεχαρβάλωμα βλέπουμε, συμμάζεμα δεν βλέπουμε.

Στο Μέρος Β΄, λοιπόν, του νομοσχεδίου, εκτός από την επί της αρχής διαφωνία μας, βλέπουμε και επί των άρθρων προβληματικά σημεία, που σχετίζονται, με την αδιαφάνεια στους πόρους και στη στελέχωση του νέου φορέα.

Στο Μέρος Γ΄, που αφορά το χρηματοδοτικό εργαλείο cash rebate, εντοπίζουμε ένα σοβαρό πρόβλημα στο άρθρο 27, που αφορά τη δυνατότητα υποβολής επενδυτικών σχεδίων από αλλοδαπές εταιρείες, που ιδρύουν, την προηγούμενη μέρα, μία θυγατρική στην Ελλάδα.

Στο άρθρο 28, δεν αναφέρεται ρητά ότι οι δαπάνες θα πρέπει να γίνουν στην Ελλάδα και να έχουν τιμολογηθεί στην Ελλάδα με παραστατικά, που θα έχουν εκδοθεί στην Ελλάδα, άρα, θα εισπράξει η χώρα μας το ΦΠΑ. Θα εμφανιστούν νόμιμα έσοδα; Θα διασφαλιστεί, με άλλα λόγια, ένα πλαίσιο αποτροπής της εταιρικής φοροαποφυγής;

Οι διατάξεις αυτές, σε συνδυασμό με τη διάταξη, που προβλέπει τη δυνατότητα χρήσης της προέγκρισης του επενδυτικού σχεδίου, ως εγγυητικής επιστολής για τραπεζικό δανεισμό, μας παραπέμπει, πραγματικά, σε κρατικοδίαιτη τελικά επιχειρηματικότητα. Αυτό είναι το δεύτερο πρόβλημα του νομοσχεδίου, μετά από την απομάκρυνσή του από τα πολιτιστικά πραγματικά κριτήρια.

Επίσης, σε ό,τι αφορά την επιλογή των επενδυτικών σχεδίων, δεν έχουμε συγκεκριμένα κριτήρια. Οι Επιτροπές Αξιολόγησης διορίζονται εντέλει από τον Υπουργό. Οι Επιτροπές Ενστάσεων το ίδιο και άρα, δεν αντιλαμβανόμαστε πώς θα διασφαλιστεί η διαχειριστική διαφάνεια. Είναι πολύ σημαντικό πρόβλημα αυτό για μας. Είμαστε κάθετα αντίθετοι, επίσης στο χαρακτηρισμό επενδυτικών σχεδίων, ως στρατηγικών, με Υπουργική Απόφαση και με fast track χρηματοδότηση, με δεδομένο, εκτός από απαράδεκτο με όρους σεβασμού της κινηματογραφικής στέγης είναι και τελείως αδιαφανές. Άρα, και το εργαλείο του cash rebate με τον τρόπο, που περιγράφεται η λειτουργία του σε αυτό το Μέρος Γ΄, δεν μας βρίσκει σύμφωνους.

Πάμε τώρα στο θέμα του Εθνικού Ψηφιακού Αποθετηρίου και του Κόμβου Καινοτομίας και Δημιουργίας των άρθρων 42 και 43. Πρόκειται για μεγαλεπήβολες διακηρύξεις, τις οποίες μετριάσατε κάπως, βέβαια, σε σχέση με αυτό, που παρουσιάσατε, στη δημόσια διαβούλευση. Όμως εδώ, στο άρθρο 42, εγείρεται και ένα ζήτημα ελευθερίας της τέχνης, τουλάχιστον, έτσι όπως το θέτετε, γιατί είναι υποχρεωτική η κατάθεση ενός αντιγράφου από κάθε ταινία, είτε το θέλει ο δημιουργός, είτε όχι.

Σας το γράφουν και οι φορείς αυτό στη διαβούλευση, ότι εδώ έχουμε ένα ζήτημα αντισυνταγματικότητας, με την έννοια ότι μπορεί κάποιος να μην θέλει να καταχωρηθεί σε αυτή τη βάση. Άρα, λοιπόν, η καταχώρηση πρέπει να είναι εθελοντική, κατά τη γνώμη μας ή να τεθούν πραγματικά δικλείδες ασφαλείας.

Επίσης, έτσι όπως διαμορφώθηκε το άρθρο 45, για τα Γραφεία Διευκόλυνσης Οπτικοακουστικών Παραγωγών, ανά Περιφέρεια, πραγματικά αγγίζουν τα όρια του σκανδάλου.

Στην αρχή, οι άνθρωποι του κινηματογράφου όλα αυτά τα άκουγαν θετικά, όμως προχωρήσαμε σε μια νομοθετική αλλαγή και αντί να δεσμευτείτε εσείς στη στελέχωση αυτών των Γραφείων, λέτε ότι θα μπορείτε να τα δίνετε εργολαβία σε ιδιώτες.

Δηλαδή, σε ποιους; Σε εταιρείες συμβούλων, προφανώς, που θα αντλούν μέσα από μια κρατικοδίαιτη αρχιτεκτονική πελατεία; Είναι τελείως ακατανόητο.

Πάμε τώρα στο μέρος Ε΄, που αφορά το βιβλίο. Αναφερθήκατε στο παρελθόν στο Ε΄, αλλά πολύ επιλεκτικά. Όλοι θυμούνται ότι υπήρχε ένας φορέας, με αποκλειστική αρμοδιότητα το βιβλίο, το ΕΚΕΒΙ. Η μνημονιακή συγκυβέρνηση ΠΑΣΟΚ και Νέα Δημοκρατία το συγχώνευσε αυτό στον φορέα με το Ελληνικό Ίδρυμα Πολιτισμού, το 2014, μην το ξεχνάμε αυτό, είναι ένα πολύ βασικό στοιχείο.

Από τότε, λέτε ότι κάνετε μια τομή για το βιβλίο. Δεν είμαστε το ίδιο αισιόδοξοι. ΄Ο, τι γινόταν στα θέματα του βιβλίου θα γίνεται και τώρα, αλλάζει μόνο η ταμπέλα. Και, βέβαια, παραμένει το ερώτημα τι θα κάνετε με το Ελληνικό Ίδρυμα Πολιτισμού, με τις δομές του στο εξωτερικό, με τις υποχρεώσεις του;

Ακούσαμε όλους τους φορείς του βιβλίου και όλοι είναι προβληματισμένοι. Θα πρέπει να κάνει και έναν απολογισμό η διοίκηση, η οποία διορίστηκε από την κυρία Μενδώνη και, προφανώς, δεν διέπρεψε, για να φτάνουμε, σε αυτά τα σημεία.

Σε ό,τι αφορά όμως το βιβλίο αναφερθήκατε, σε γενικότητες. Ποιες είναι οι συγκεκριμένες πολιτικές; Ποιες είναι αυτές στις οποίες αναφέρεστε; Για τη φιλογνωσία, ας πούμε, ποιες είναι αυτές οι συγκεκριμένες πολιτικές;

Εδώ, βλέπουμε τους ανθρώπους του βιβλίου να διαμαρτύρονται, πολύ έντονα, όχι μόνο αυτοί οι φορείς και οι άλλοι φορείς, που δεν εκλήθησαν, είναι απροστάτευτοι και το κόστος του βιβλίου έχει εκτοξευτεί. Τελευταίο παράδειγμα οι υπέρογκες χρεώσεις για τη Διεθνή Έκθεση Βιβλίου της Θεσσαλονίκης, η κραυγή αγωνίας του μικρού βιβλιοπωλείου, η αγωνία των συγγραφέων όλου του οικοσυστήματος του βιβλίου.

Είπατε ότι κάποια Κόμματα δεν αναφέρθηκαν στο βιβλίο, στις αρχικές τους εισηγήσεις. Όχι, κύριε Υπουργέ. Αναφέρθηκαν μετά, στην πορεία. Κρίνετε, αλλά πρέπει και να κριθείτε.

Εμείς προφανώς και αναφερθήκαμε και χθες και σήμερα εκτενέστερα και όλα τα Κόμματα. Μάλιστα, σας προτρέψαμε να προσκαλέσετε και τους 15 φορείς. Δεν το κάνατε, όμως. Δεν προσκαλέσατε ούτε τον Οργανισμό Συλλογικής Διαχείρισης Δικαιωμάτων του Λόγου, για να μας πει για τις προκλήσεις της ψηφιακής εποχής για το βιβλίο, για τις προκλήσεις των ανοιχτών δεδομένων της λογοκλοπής. Σημαντικά πράγματα αυτά για το βιβλίο.

Άρα, λοιπόν, και η δική σας προσέγγιση, κατά την άποψή μας, φαντάζει επιδερμική, επιτρέψτε μου την έκφραση στο συγκεκριμένο θέμα. Τι σας ζητούσε το οικοσύστημα του βιβλίου; Έναν φορέα αποκλειστικά για το βιβλίο. Τι κάνατε; Βάλατε τη λέξη «βιβλίο», σε μία ταμπέλα και τέσσερις εκπροσώπους του βιβλίου σε ένα Διοικητικό Συμβούλιο, με ακόμη εννέα διορισμένους από την Κυβέρνηση. Εμείς, προφανώς, δεν μπορούμε να συναινέσουμε σε αυτό, κύριε Υπουργέ.

Στο ζήτημα του Φεστιβάλ Αθηνών και Επιδαύρου εμείς απορήσαμε, πραγματικά. Ευχάριστα απορήσαμε από τη μια, βέβαια, με τον κρατικισμό σας στο θέμα αυτό. Η δική μας οπτική – επαναλαμβάνουμε – είναι υπέρ μιας τέτοιας αρχιτεκτονικής, αλλά, επειδή μας έχετε συνηθίσει σε άλλα πράγματα και επειδή μας ανησυχούν τα γιατί, θα θέλαμε να ακούσουμε και τα δικά σας κριτήρια.

Στο θέμα του «Ακροπόλ» θα πρέπει να μας παρουσιάσει το Υπουργείο Πολιτισμού μια πολύ σοβαρή αυτοκριτική, για όλα αυτά, που έχουν συμβεί και για την καταστροφική διαχείριση, μέχρι σήμερα. Έχουν περάσει 4 χρόνια από την ψήφιση του δικού σας νόμου και το «Ακροπόλ» είναι κλειστό.

Έρχεστε, λοιπόν, με αυτό το νομοσχέδιο, να διορίσετε και άλλους. Δεν θα έπρεπε πιο μπροστά να προηγηθούν άλλα πράγματα, πολύ πιο σημαντικά, από το να διορίζουμε και μάλιστα και παραμονές Ευρωεκλογών;

Εντάξει. Παρουσιάσατε μεγαλεπήβολα σχέδια επί χάρτου, αλλά η πραγματικότητα είναι άκρως ζοφερή. Θα πρέπει να απολογηθείτε, για τη σημερινή εικόνα, την εικόνα της εγκατάλειψης, πραγματικά, να αποσύρετε αυτές τις διατάξεις από το «Ακροπόλ» και να έρθετε σε ειδική συνεδρίαση στην Επιτροπή Μορφωτικών Υποθέσεων, για έναν πλήρη απολογισμό και έναν καινούργιο σχεδιασμό, πραγματικά. Να μας πείτε τι δεν πήγε καλά, τι πήγε στραβά τελικά και το «Ακροπόλ» είναι 4 χρόνια κλειστό;

Εμείς δεν πρόκειται να σας δώσουμε καμία πίστωση χρόνου σε αυτό και, βέβαια, δεν πρόκειται να ψηφίσουμε τις διατάξεις σας.

Αναφερθήκατε, με απορία, στις στάσεις του ΣΥΡΙΖΑ, στις ρυθμίσεις σας, για τους εργαζόμενους του Μεγάρου Μουσικής και της Ορχήστρας Χρωμάτων. Δεν αντιλαμβανόμαστε το πνεύμα σας. Είστε το Κόμμα των χιλιάδων απολύσεων, να μην το ξεχνάμε αυτό, και ρωτάτε τον ΣΥΡΙΖΑ, αν θα στηρίξει ζητήματα αποκατάστασης εργαζομένων; Φυσικά. Εμείς το επαναλαμβάνουμε αυτό, συνεχώς. Δεν καταλαβαίνω, λοιπόν, την ειρωνεία σας, σε αυτό το θέμα. Εμείς σας λέμε και να το ξέρετε ότι στηρίζουμε πάντα την αποκατάσταση των εργαζομένων και αυτό θα πράξουμε και αυτή τη φορά και μην παραβιάζετε ανοιχτές θύρες στον ΣΥΡΙΖΑ.

Τέλος, να πω ότι βλέπουμε θετικά τα άρθρα, που αφορούν την απόδοση πνευματικών και συγγενικών δικαιωμάτων και στον κλάδο του κινηματογράφου και στον κλάδο της μουσικής. Κλείνοντας, να επαναλάβω ότι ο σύγχρονος πολιτισμός, με αυτό το νομοσχέδιο, γίνεται πιο φτωχός. Πάμε σε ένα νεοφιλελεύθερο μοντέλο, που θα πλήξει την πολιτιστική παραγωγή στη χώρα, με πολύ σοβαρά ζητήματα αξιοκρατίας και διαφάνειας. Και αυτό όλος ο κινηματογραφικός κόσμος το απορρίπτει, με πλειοψηφία. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κυρία Μάλαμα.

Το λόγο έχει η κυρία Γρηγοράκου από το ΠΑΣΟΚ - Κίνημα Αλλαγής.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ – Κίνημα Αλλαγής»):** Ευχαριστώ πολύ, κύριε Πρόεδρε. Κύριε Υπουργέ, κύριοι συνάδελφοι, νομίζω ότι όλοι είμαστε αρκετά κουρασμένοι από την πολύωρη συνάντηση με τους φορείς, οπότε θεωρώ ότι είναι καλό για όλους μας να είμαστε όσο πιο σύντομοι γίνεται. Πιο σύντομη, λοιπόν, θα είμαι και εγώ και θα κόψω πάρα πολλά κομμάτια από τη σημερινή μου ομιλία, ωστόσο, θα επικεντρωθώ σε αυτά, τα οποία, πραγματικά, πιστεύω ότι χρήζουν ακόμα διευκρίνισης από τον Υπουργό.

Δεν θα μιλήσουμε σήμερα στην κατ’ άρθρον γι’ αυτά, τα οποία μαθαίνουμε στα Μέρη Α΄, Β΄ και Γ΄ του νομοσχεδίου, αλλά νομίζω ότι είναι καλό να μιλήσουμε για το τι τελικά δεν μαθαίνουμε από αυτά τα τρία Μέρη του νομοσχεδίου. Δεν μαθαίνουμε τι ποσοστό του cash rebate θα πάει στις τηλεοπτικές σειρές και τι στον κινηματογράφο. Δεν μαθαίνουμε τίποτα για την τύχη του προγράμματος «Selective» του Ελληνικού Κέντρου Κινηματογράφου. Δεν μαθαίνουμε τίποτα για τα πολιτιστικά κριτήρια, βάσει των οποίων θα εντάσσονται τα επενδυτικά σχέδια στα καθεστώτα ενίσχυσης. Αυτό, μάλιστα, και πολλά άλλα θα τα μάθουμε, με μια Κοινή Υπουργική Απόφαση.

Δεν μαθαίνουμε τίποτα για ποσοστιαία αναλογία, ως προς την κατανομή κονδυλίων, μεταξύ του επιλεκτικού προγράμματος του Ελληνικού Κέντρου Κινηματογράφου και του αυτόματου ΕΚΟΜΕ. Δεν μαθαίνουμε, αν και πάλι η μερίδα του λέοντος του cash rebate θα μοιραστεί στα ιδιωτικά κανάλια και όχι στις κινηματογραφικές παραγωγές. Δεν μαθαίνουμε πώς θα μειωθεί η γραφειοκρατία. Μας λέτε, επίσης, πως τα επιλεκτικά προγράμματα θα είναι πιο ενισχυμένα. Πώς, όμως και από πού φαίνεται αυτό;

Το cash rebate, όπως μας είπαν και διάφοροι φορείς, αποτελεί ένα εξειδικευμένο εργαλείο ενίσχυσης για τη διαρκή και αποτελεσματική υποστήριξη της οπτικοακουστικής παραγωγής. Η διασφάλιση, σε βάθος χρόνου, σταθερής και απρόσκοπτης διαθεσιμότητας των σχετικών πόρων για τους δικαιούχους αποτελεί προϋπόθεση, για τα όσα ευαγγελίζεται το συζητούμενο νομοσχέδιο, αλλά, φυσικά, και για την επιτυχή προσέλκυση διεθνών επενδύσεων στον κλάδο της παραγωγής οπτικοακουστικών έργων στην Ελλάδα. Η διαιώνιση της αβεβαιότητας που υπάρχει σήμερα για το ελληνικό cash rebate είναι βέβαιο πως μπορεί να ανατρέψει την αναπτυξιακή πορεία και την εξωστρέφεια της ελληνικής οπτικοακουστικής παραγωγής, υπονομεύοντας τελεσίδικα τις προοπτικές της.

Στο άρθρο 28, που αφορά τις επιλέξιμες δαπάνες, θεωρούμε ότι πρέπει να συμπεριλάβετε το κόστος δανεισμού και τα τραπεζικά έξοδα, γιατί γνωρίζετε, πάρα πολύ καλά, πως στο ελληνικό περιβάλλον δεν υπάρχει οργανωμένη και αποτελεσματική στρατηγική ενίσχυσης του κλάδου από το χρηματοπιστωτικό σύστημα. Επίσης, θεωρούμε ότι είναι σωστό να προστεθούν οι δαπάνες αγοράς και εξοπλισμού και αναλωσίμων, που δεν αποτελούν πάγια περιουσιακά στοιχεία. Σας το προτείνουμε, άλλωστε, αυτό, γιατί υπάρχει εξοπλισμός, που αγοράζεται και καταστρέφεται σε μια ταινία, γιατί αυτό απαιτεί το σενάριο, όπως αυτό, το οποίο βλέπουμε πάρα πολύ συχνά στις αμερικάνικες ταινίες, ότι έρχεται ένα αυτοκίνητο, το οποίο γίνεται παρανάλωμα του πυρός, άρα, λοιπόν, σε καμία περίπτωση, αυτό το αυτοκίνητο δεν επιστρέφει στο γύρισμα και δεν μπορεί να θεωρηθεί περιουσιακό στοιχείο.

Είχαμε ετοιμάσει να μιλήσουμε και να πούμε δυο λόγια για το ψηφιακό αποθετήριο οπτικοακουστικών έργων, που προβλέπεται στο άρθρο 42. Για την οικονομία, όμως, του χρόνου και επειδή είμαστε θετικοί στη συγκεκριμένη ρύθμιση, το μόνο που θα ήθελα, κύριε Υπουργέ, να μας διευκρινίσετε και να μας αποσαφηνίσετε είναι, αν τελικά η ταινιοθήκη θα είναι ο επίσημος φορέας διαφύλαξης της κινηματογραφικής κληρονομιάς.

Τώρα, σχετικά με το Μέρος Ε΄, που αφορά το βιβλίο, είχαμε να πούμε και εμείς πάρα πολλά για τις πολιτικές, τις οποίες, εδώ και πάρα πολλά χρόνια, έχει εισάγει το ΠΑΣΟΚ. Θα ξεκινήσουμε και εμείς, λέγοντας αυτά, τα οποία μας είπαν και οι φορείς του βιβλίου, που είχαμε πριν λίγο μαζί μας, ότι πράγματι χρειάζεται ένας ισχυρός φορέας για το βιβλίο και απαιτείται αυτό, γιατί ο σχεδιασμός και εφαρμογή μιας εθνικής πολιτικής, για τη στήριξη της παραγωγής και προώθησης του βιβλίου και βέβαια, της ανάγνωσης μορφωτικού και όχι μόνο μέσου είναι μια ιδιαίτερα απαιτητική υπόθεση.

Η αλήθεια είναι αυτό, το οποίο εντόπισαν και οι φορείς, πως η χώρα μας είναι δυστυχώς αρκετά πίσω σε αυτό το θέμα και, σε αντίθεση με ό,τι συμβαίνει στον υπόλοιπο δυτικό κόσμο, δεν έχουμε καταφέρει ακόμα να εντάξουμε οργανικά τις βιβλιοθήκες στη σχολική εκπαίδευση. Δεν έχουμε στη χώρα μας προγράμματα ενίσχυσης των συγγραφέων, δεν έχουμε προγράμματα προώθησης των Ελλήνων συγγραφέων και της ελληνικής συγγραφικής δημιουργίας και εκδοτικής παραγωγής στο εξωτερικό και, σήμερα, μάλιστα στην εποχή των social media και του tik tok, είναι περισσότερο από ποτέ αναγκαίο να δώσουμε έμφαση στην καλλιέργεια αναγνωστικών πρακτικών, με κυρίως την παιδική και εφηβική ηλικία και αυτό είναι κάτι, το οποίο τόνισαν και οι φορείς πριν και μας ανέφεραν χαρακτηριστικά το παράδειγμα της Σουηδίας.

Άρα, λοιπόν, όπως είπαμε, υπάρχει ανάγκη για έναν ισχυρό φορέα, ενός ισχυρού φορέα, με τη διοικητική και, βεβαίως οικονομική αυτοτέλεια. Θεωρούμε, όμως ότι τελικά το Νομικό Πρόσωπο Ιδιωτικού Δικαίου, με την επωνυμία «Ελληνικό Ίδρυμα Βιβλίου και Πολιτισμού» δεν τα έχει αυτά.

Στο άρθρο 46, λέτε πως, πράγματι, θα τα έχει, αλλά τελικά αυτό καταρρίπτεται από το άρθρο 50, για παράδειγμα, που αφορά τη συγκρότηση του διοικητικού συμβουλίου των δεκατριών μελών, όπου ανακαλύπτουμε για ακόμα μία φορά- όπως συνηθίζει να νομοθετεί η Ν.Δ.- μια πλήρως υπουργοκεντρική δομή, καθώς, πέρα από τον Πρόεδρο και τον Αντιπρόεδρο του διοικητικού συμβουλίου, που επιλέγονται, σύμφωνα με το ν. 5062/2023, έχουμε 6 από τα 11 μέλη, που επιλέγονται, από Υπουργούς. Και φυσικά, η ερώτηση είναι γιατί σε αυτό το διοικητικό συμβούλιο δεν έχει εκδότες, συγγραφείς, μεταφραστές ανθρώπους, δηλαδή, που ξέρουν, όχι μόνο την αγορά, αλλά και την ουσία των προβλημάτων, που έχει ο χώρος του βιβλίου.

Παράλληλα, στο άρθρο 47, περιγράφονται οι σκοποί του φορέα, σε τρεισήμισι περίπου σελίδες και σε καμία περίπτωση, από τη διοικητική διάρθρωση του άρθρου 56, δεν φαίνεται να μπορεί τελικά νέος φορέας να καλύψει τους σκοπούς του.

Τέλος, για την οικονομική αυτοτέλεια, επιβάλλεται να υπάρχει επαρκές κονδύλι από τον τακτικό προϋπολογισμό. Είπατε, χθες, για παράδειγμα, κύριε Υπουργέ, πως ο νέος φορέας θα μπορεί να αναπτύσσει σχέσεις με χώρες - μέλη της Ε.Ε. και με τρίτες χώρες για θέματα συνεργασίας στα ζητήματα του βιβλίου, μεριμνώντας για την ενεργό συμμετοχή της χώρας μας σε σχετικά ευρωπαϊκά προγράμματα. Για να λειτουργήσει έτσι, όμως ο νέος φορέας, αφενός είναι απαραίτητη η στελέχωσή του, με καταρτισμένο προσωπικό- το οποίο πρέπει να πληρωθεί και αξιοπρεπώς, όπως είναι λογικό - και αφετέρου, θα πρέπει να εξασφαλιστεί η κάλυψη των πάγιων εξόδων, όπως η συντήρηση των υποδομών και των κτιριακών εγκαταστάσεων.

Σχετικά με τα άρθρα 61 έως 75, που αφορούν το Φεστιβάλ Αθηνών και Επιδαύρου, επειδή ακριβώς είμαστε θετικοί, στη συγκεκριμένη ρύθμιση και επειδή και ο Πρόεδρος του διοικητικού συμβουλίου και διευθύνων σύμβουλος του Φεστιβάλ ήταν θετικοί, δεν θα μιλήσουμε, αυτή τη στιγμή γι’ αυτό, για λόγους οικονομίας του χρόνου.

Θα κάνουμε, όμως, σίγουρα μία αναφορά στα άρθρα 76 έως 79, που αναφέρονται στο Acropol Across, που όπως τονίσαμε και χθες, στην πρώτη μας ομιλία, επί του συγκεκριμένου νομοσχεδίου, εδώ και τέσσερα χρόνια, αγνοείται η τύχη του. Και με μεγάλη έκπληξη, στο συγκεκριμένο νομοσχέδιο, διαβάζουμε και αμοιβές ύψους 151.000 ευρώ, περίπου του Προέδρου και του Αντιπροέδρου του διοικητικού συμβουλίου, καθώς και ενδεχόμενη δαπάνη από την καταβολή τυχόν λοιπών παροχών στον Πρόεδρο και στον Αντιπρόεδρο του διοικητικού συμβουλίου, το ύψος της οποίας δε δύναται να υπολογιστεί, καθώς εξαρτάται από την έκδοση σχετικής κανονιστικής διοικητικής πράξης. Και δεν θεωρούμε, κύριε Υπουργέ, πως το Acropoleδεν λειτούργησε, μέχρι σήμερα, επειδή πραγματικά υπήρχαν αυτά τα νομοθετικά κενά, τα οποία προσπαθείτε να θεσμοθετήσετε σήμερα, με το υπό συζήτηση νομοσχέδιο.

Επειδή, λοιπόν, σήμερα ήταν λίγο δύσκολη μέρα για όλους μας και σίγουρα υπάρχουν πάρα πολλές παρατηρήσεις και σε άλλα άρθρα, γιατί μιλάμε για ένα πάρα πολύ μεγάλο νομοσχέδιο και ενόψει και της αυριανής συζήτησης στην Ολομέλεια, για την άυλη πολιτιστική κληρονομιά, που γνωρίζω ότι πολλοί από εμάς είμαστε και Εισηγητές, νομίζω, ότι θα συνεχίσω την εισήγησή μου στη β ανάγνωση, τη Δευτέρα. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Οφείλω να πω, καταρχάς, κύριε Πρόεδρε, στην ερώτησή σας, επειδή δεν ήμουν παρών για την ψήφο μας στο νομοσχέδιο, ότι είναι αρνητική. Είναι «όχι» επί της αρχής.

Σε κάθε περίπτωση, υπάρχει, κύριε Πρόεδρε και κυρίες και κύριοι, συνέχεια και συνέπεια στην κυβερνητική πολιτική, σε όλους τους τομείς και με αυτόν τον τρόπο, δεν γίνεται εξαίρεση, λοιπόν ούτε στον τομέα του πολιτισμού, όπου το ΕΚΟΜΕ του ΣΥΡΙΖΑ, που άνοιξε αυτό το δρόμο, στον οποίο βαδίζει τώρα η Κυβέρνηση, αλλάζει και μετατρέπεται και μετονομάζεται σε ΕΚΟΜΕΔ Α.Ε. «Creative Greece».

Ένας οργανισμός, ο οποίος, βεβαίως, θα συγκεκριμενοποιεί την κυβερνητική πολιτική σε όλο τον κλάδο του οπτικοακουστικού τομέα. Το Ελληνικό Κέντρο Κινηματογράφου, και ξεκινώ με αυτό, καθώς και ο κρίσιμος ρόλος του για την προστασία, την ενίσχυση, την ανάπτυξη, την προβολή, τη διάδοση και την προώθηση της ελληνικής κινηματογραφικής τέχνης, όπως όριζε ο ιδρυτικός του νόμος, εξαϋλώνεται, κυριολεκτικά, αφού δεν υπάρχει καμία σαφής ορισμένη δέσμευση για διακριτή πηγή χρηματοδότησης, προκειμένου να δημιουργηθούν κινηματογραφικές ταινίες, εκ του μηδενός. Από τη σύλληψη, δηλαδή, της σεναριακής ιδέας.

Μάλιστα, η πιο νευραλγική υπηρεσία του Ελληνικού Κέντρου Κινηματογράφου, που δεν είναι άλλη από τη Διεύθυνση Ανάπτυξης και Παραγωγής, με αντικείμενο τον κινηματογράφο, επαναλαμβάνω, και όχι γενικώς τον οπτικοακουστικό τομέα ή τον πολιτιστικό και δημιουργικό. Αυτή, λοιπόν, η υπηρεσία, χάνει την υποχρεωτικότητα της, με το σημερινό νομοσχέδιο. Και παρά το γεγονός ότι και στο νομοσχέδιο είναι ξεχωριστές διευθύνσεις, η Διεύθυνση Κινηματογράφου και η Διεύθυνση Οπτικοακουστικών Μέσων Τεχνολογίας και Δημιουργίας, δεν υπάρχει, ωστόσο, καμία διαχωριστική γραμμή, ως προς τους τρόπους και τις προϋποθέσεις χρηματοδότησης. Ταυτίζοντας, με τον τρόπο αυτόν, το τηλεοπτικό προϊόν, οποιοδήποτε τηλεοπτικό προϊόν, με μια κινηματογραφική ταινία, με κάτω από τον όρο CRGR film-tv.

Επιπλέον, όχι μόνο o κινηματογράφος εμφανίζεται, ως “film and tv” , πάνω - κάτω τα ίδια, δηλαδή, έτσι το αντιμετωπίζετε, αλλά στο cash rebate, το κινούμενο σχέδιο διαχωρίζεται, ως καθεστώς ενίσχυσης, από τον κινηματογράφο. Μάλιστα, με το άρθρο 4, την παράγραφο 2 και τις αρμοδιότητες της νέας ανώνυμης εταιρείας αυτής του ΕΚΟΜΕΔ, λέτε ότι σχεδιάζει και υλοποιεί δράσεις, για τα κινούμενα σχέδια, τα ψηφιακά παιχνίδια και άλλες μορφές οπτικοακουστικών παραγωγών, βασισμένες στην τεχνολογία. Οπότε, με τον τρόπο αυτόν, το κινούμενο σχέδιο αποσπάται από την έννοια του κινηματογραφικού έργου και εντάσσεται, γενικώς, στις μορφές οπτικοακουστικών παραγωγών, βασισμένες στην τεχνολογία. Δεν είναι, λοιπόν, καθόλου υπερβολή να ειπωθεί και με πολλά άλλα παραδείγματα, που θα μπορούσα να πω, ότι με το νομοσχέδιο αυτό, η έννοια της δημιουργίας μπαίνει πλέον σε εισαγωγικά, αν δεν εξοβελίζεται κιόλας, καθώς μετατρέπεται ολοκληρωτικά η δημιουργία σε παραγωγή. Τους όρους της οποίας, βέβαια παραγωγής, καθορίζουν οι μεγάλες εταιρείες στην οπτικοακουστική και τηλεοπτική βιομηχανία, τους εκπροσώπους των οποίων τους ακούσαμε, πριν από λίγο, να υμνούν πραγματικά το νομοσχέδιό σας, κύριε Υπουργέ και να συμπεριφέρονται και ως συντάκτες, ας μου επιτραπεί, ως ιδιοκτήτες, αυτού του νομοσχεδίου.

Δεν είναι, λοιπόν, νομοσχέδιο για τον πολιτισμό, αλλά είναι νομοσχέδιο για τις επενδύσεις του οπτικοακουστικού τομέα. Το ΕΚΟΜΕΔ – Creative Greece, ένας οργανισμός ομπρέλα, έρχεται από την Κυβέρνηση, προκειμένου να προχωρήσει πιο γρήγορα και ενιαία την εκμετάλλευση, την εμπορική, εννοείται, του πολιτιστικού προϊόντος, αλλά και των εργασιακών δικαιωμάτων, ειδικά, στην εποχή της τεχνολογικής ανάπτυξης και της τεχνητής νοημοσύνης. Το ΕΚΟΜΕΔ είναι ανώνυμη εταιρεία, έχει μετοχικό κεφάλαιο, είναι νομικό πρόσωπο ιδιωτικού δικαίου, διέπεται από το δίκαιο των ανωνύμων εταιρειών, με ορίζοντα 50 ετών, εποπτεύεται από τον Υπουργό Πολιτισμού, έχει, όμως, διοικητική και οικονομική αυτοτέλεια. Ο δε διευθύνων σύμβουλος και ο πρόεδρος αυτής της ανώνυμης εταιρείας έχουν υπεραρμοδιότητες και όλες οι αποφάσεις, διοικητικές και καλλιτεχνικές, ακόμα και οι μικρότερες, και καλλιτεχνικές, επαναλαμβάνω, περνούν πάντα, με έγκρισή τους.

Για παράδειγμα, μπορεί να απορρίψει ή να εντάξει ένα χρηματοδοτικό σχέδιο. Αυτό δεν το λέω εγώ, το λέει το άρθρο 32.

Δηλαδή, η καλλιτεχνική δημιουργία γίνεται πραγματική θυσία στο βωμό του κέρδους, αφού στην πράξη, όπως όλοι καταλαβαίνουμε, δεν κρίνεται η ιδέα η καλλιτεχνική. Αυτό που κρίνεται είναι το επενδυτικό σχέδιο και τίποτε άλλο. Με άλλα λόγια, ως πρωταρχικός σκοπός του κινηματογραφικού έργου και των υπολοίπων, βέβαια του οπτικοακουστικού πολιτιστικού και δημιουργικού κλάδου, δεν νοείται - και θέλουμε να το πούμε αυτό - η άμεση κοινωνική λειτουργία αυτού του καλλιτεχνικού έργου, μέσα στις συνθήκες, όπου δημιουργείται αυτό και τις οποίες, βέβαια, το κάθε καλλιτεχνικό έργο και μεγεθύνει και καθρεφτίζει και στις οποίες, με άλλα λόγια, παρεμβαίνει, στις συνθήκες στις οποίες λαμβάνει χώρα, με καλλιτεχνικά μέσα.

Ωστόσο, κύριε Υπουργέ, η ιστορία -και όχι η πρόσφατη μόνο- διαχρονικά διδάσκει ότι για να έχει ένα έργο τέχνης διεθνή καταξίωση, όπως εσείς λέτε ότι επιδιώκετε, δεν αμφισβητούμε τις προθέσεις σας, πρέπει να έχει πρώτα γερές ρίζες αυτό το καλλιτεχνικό έργο, μέσα στις συνθήκες της δημιουργίας, στις οποίες πραγματοποιήθηκε, τις πραγματικές συνθήκες. Πρέπει να έχει γερές ρίζες, μέσα στο κοινό, στο οποίο απευθύνεται, πρωταρχικά και το οποίο κοινό, βεβαίως, ζει μέσα σε αυτές τις συνθήκες.

Να σας πω παραδείγματα. Θα αρκεστώ, μονάχα, σε παραδείγματα από την Ελλάδα. Ακόμα και τα Ομηρικά Έπη διέπονται από αυτόν τον κανόνα. Ακόμη και το αρχαίο δράμα, για να μην σας πω για τον Σεφέρη, για τον Ελύτη, για τον Ρίτσο, για το Βάρναλη, που κατόρθωσαν και ξεπέρασαν τα σύνορα της χώρας, μιλώντας για τη χώρα μας. Για να μη μιλήσουμε, τώρα για την κινηματογραφική μουσική, για τον κινηματογράφο, για τον Ντασέν, για τον Κακογιάννη, για τον Χατζιδάκι, για τον Θεοδωράκη, τη δεκαετία του ‘60, για τις ταινίες του Αγγελόπουλου. Ποιο είναι το περιεχόμενο των ταινιών του Αγγελόπουλου; Ποιο είναι το περιεχόμενο των μουσικών έργων όλων αυτών, που είπα πριν; Πού απευθύνονταν πρωταρχικά αυτά τα έργα; Δεν απευθύνονταν, εδώ, σε αυτό το κοινό;

Άρα, λοιπόν, δεν είναι επαρχιωτισμός αυτή η αντίληψη. Το αντίθετο. Είναι η πιο βασική προϋπόθεση, προκειμένου να έχει ένα έργο διεθνή καταξίωση, αν μπορεί, αν έχει τις προϋποθέσεις, βεβαίως για κάτι τέτοιο, αν είναι αληθινό και τα έργα όλων αυτών, φυσικά και ήταν αληθινά.

Όλοι οι ορισμοί στο νομοσχέδιο έχουν όρους οικονομικούς και επενδυτικούς. Μάλιστα, αρκετοί από αυτούς είναι αντιγραφές και από τις αντίστοιχες Κοινοτικές Οδηγίες, κατευθείαν μάλιστα μεταφρασμένα από αυτές από τα αγγλικά. Μιλάει, συνεχώς, το νομοσχέδιο και γενικά για το οπτικοακουστικό προϊόν, χωρίς να διαχωρίζει τα βιντεοπαιχνίδια, όπως και στον νόμο του ΕΚΟΜΕ.

Σε όλα τα σημαντικά άρθρα, υπάρχει ο ιδιωτικός τομέας, από τα έσοδα της εταιρείας μέχρι και το Εθνικό Αποθετήριο - θα μιλήσω γι’ αυτό παρακάτω- και όλες τις δράσεις. Στην ουσία, τσουβαλιάζει τα πάντα στον ορισμό του αυτοτελούς οπτικοακουστικού έργου από τις κινηματογραφικές αίθουσες, τις πλατφόρμες και την τηλεοπτική μετάδοση, μέχρι και τα μέσα κοινωνικής δικτύωσης και τις εφαρμογές, τα apps και τα προγράμματα για κινητά, υπολογιστές και τα λοιπά. Όλα, λοιπόν, στο μίξερ. Αυτό κάνει το συγκεκριμένο νομοσχέδιο.

Αυξάνει, βεβαίως και τα όρια των επιλέξιμων δαπανών, που είχαν τεθεί, από το προηγούμενο νομοσχέδιο του ΕΚΟΜΕ του ΣΥΡΙΖΑ. Έτσι, για να υπαχθεί μια παραγωγή στο καθεστώς του cash rebate - για να επιδοτηθεί με λίγα λόγια - και αφήνει μόνο τις μικρού μήκους ταινίες στα ίδια ποσά, που και αυτά τα ποσά είναι μεγάλα, όπως ακούσαμε σήμερα, μάλιστα εδώ να λέγεται. Συνεπώς, με βάση αυτά τα ποσά, η υπαγωγή στο cash rebate γίνεται πολύ απλά απαγορευτική για τους μικρούς παραγωγούς και σκηνοθέτες. Γενικά και σύμφωνα με το άρθρο 24, όλοι οι κανόνες και των τριών καθεστώτων, του cash rebate, ενίσχυσης του προγράμματος εναρμονίζονται πλήρως με το Ευρωπαϊκό Δίκαιο. Ευθυγραμμίζονται, δηλαδή, με τους κανόνες της Ευρωπαϊκής Ένωσης, περί κρατικών ενισχύσεων και ανταγωνισμού. Έτσι, για να αντιληφθούμε και τον ρόλο της Ευρωπαϊκής Ένωσης στην τέχνη και στον πολιτισμό και μιας, που έχουμε Ευρωεκλογές, σε κάνα δυο μήνες περίπου, ας αξιοποιήσουμε και αυτό το κριτήριο.

Τα πολιτιστικά κριτήρια στα καθεστώτα ενίσχυσης θα καθορίζονται από την Κυβέρνηση. Ακούστε, στο άρθρο 89, λέει ότι με Κοινές Αποφάσεις των Υπουργών Πολιτισμού και Εθνικής Οικονομίας και Οικονομικών προκηρύσσονται τα καθεστώτα ενίσχυσης του προγράμματος CRGR και εξειδικεύονται τα ειδικότερα θέματα εφαρμογής αυτών, όπως τα πολιτιστικά κριτήρια, βάσει των οποίων εντάσσονται τα επενδυτικά σχέδια στα καθεστώτα ενίσχυσης.

Με λίγα λόγια, ο έλεγχος όχι μονάχα δεν χάνεται, αλλά γίνεται ακόμα πιο ισχυρός, γίνεται ακόμα πιο ασφυκτικός, θα έλεγα εγώ, αφού τα πολιτιστικά κριτήρια τα θέτετε εσείς, οι Υπουργοί, συγκεκριμένα τα θέτουν οι Υπουργοί Οικονομίας και Πολιτισμού. Τα πολιτιστικά κριτήρια, όμως κύριε Υπουργέ, δεν εμπίπτουν στις υπουργικές αρμοδιότητες και καθήκοντα, γιατί αφορούν σε ζητήματα περιεχομένου και φόρμας της τέχνης, ενός έργου τέχνης. Δεν ξέρω, αν είναι αυτά στις αρμοδιότητες του Υπουργείου ή του οποιουδήποτε Υπουργού Οικονομικών. Μέχρι τώρα, αυτά ήταν ρητά δηλωμένα, σε κάθε νόμο. Μέχρι τώρα, όμως, από εδώ και πέρα όχι. Καθόλου παράξενο, βέβαια όλο αυτό, καθώς, σύμφωνα με το άρθρο 4, την παράγραφο 2 και τις αρμοδιότητες, λέει χαρακτηριστικά στη ιε’ παράγραφο, ότι το ΕΚΟΜΕ Α.Ε. συμβάλλει στην άσκηση αποτελεσματικής πολιτιστικής διπλωματίας της χώρας, στο πλαίσιο των σκοπών και των αρμοδιοτήτων του. Τι έχουμε εδώ; Τι σημαίνει, αλήθεια, πολιτιστική διπλωματία της χώρας και ποια είναι τα κριτήρια της; Μήπως αυτό που είδαμε στο Φεστιβάλ Κινηματογράφου της Θεσσαλονίκης, πρόσφατα, με το πρόγραμμα, «Με το βλέμμα στην Ουκρανία», όπου η ουκρανική Ακαδημία Κινηματογράφου καλούσε, σε μποϊκοτάζ των ρωσικών ταινιών ιδρύματα πολιτισμού, στην Ευρώπη και στις Ηνωμένες Πολιτείες; Ακυρώνουν συνεχώς προγραμματισμένες εκδηλώσεις Παλαιστινίων δημιουργών, όπως κινηματογραφικές προβολές και άλλα τέτοια; Ή μήπως αυτό, που έγινε, πρόσφατα, στο Φεστιβάλ Ντοκιμαντέρ της Θεσσαλονίκης, όπου δεν εμφανίστηκε ούτε μία έστω εικόνα από τη γενοκτονία στη Γάζα και καλά που ήταν οι θεατές και σήκωσαν ένα πανό και έσωσαν την τιμή και την αξιοπρέπεια του ελληνικού λαού.

Στο άρθρο 41, έχει ενδιαφέρον, για να έχεις, λέει, χρηματοδότηση, επιβάλλεται να δίνεις 3 ωφέλιμα λεπτά, για την προώθηση προορισμών και τοπίων. Σημεία τουριστικού ενδιαφέροντος στον ΕΟΤ, παραδίδοντας και τα συγγενικά δικαιώματα. Δεν ξέρω πώς σας φαίνεται όλο αυτό, έκανα και την σχετική ερώτηση, αλλά απάντηση δεν πήρα.

Σχετικά με την κινηματογραφική τέχνη, τη φράση «κινηματογραφική τέχνη» τη συναντάς μόνο στο άρθρο 44, σε όλο το νομοσχέδιο. Σε ένα νομοσχέδιο 100 και πλέον άρθρων δεν υπάρχει αυτή η φράση, παρά μονάχα στο άρθρο 44 και εκεί, βέβαια, ως πρόγραμμα εξωστρέφειας και ως καλλιτεχνικός προσανατολισμός, που εξυπηρετεί τους αναπτυξιακούς στόχους της χώρας. Αυτός είναι ο ρόλος, που αντιλαμβάνεστε, για τον κινηματογράφο.

Στο άρθρο 42 και το εθνικό ψηφιακό αποθετήριο οπτικοακουστικών έργων. Θα μπορούσε να είναι ένα μέτρο θετικό, αν δεν έμπαινε ο όρος της υποχρεωτικής κατάθεσής τους, δεδομένου ότι υπάρχουν και αρχεία, που ο κάτοχός τους δεν επιθυμεί να τα θέσει στον έλεγχο και τη διαχείριση μιας ανώνυμης εταιρείας. Δεν μπορούμε αυτό να το παραγνωρίσουμε. Τέτοια είναι το Ελληνικό Κέντρο Κινηματογράφου Οπτικοακουστικών Μέσων και Δημιουργίας, αν δεν έδινε στην ανώνυμη αυτή εταιρεία, κι αυτό είναι το πιο σοβαρό βέβαια, το δικαίωμα να εκμεταλλευτεί τα αρχεία, κάτω από την αόριστη και πολύ γενική προϋπόθεση των πολιτιστικών, γενικώς και εκπαιδευτικών σκοπών. Το λεγόμενο, με λίγα λόγια, ψηφιακό αποθετήριο θα είναι ένα τεράστιο πωλητήριο πολιτιστικής κληρονομιάς, κατ’ επέκταση και συγγενικών δικαιωμάτων των καλλιτεχνών. Ήδη, υπήρχαν πιέσεις για τέτοια συμβόλαια, με τη λογική της εφάπαξ εξαγοράς ή της παραχώρησης δικαιωμάτων, μέσα στην πανδημία. Κυρίως, όμως, αυτό το ψηφιακό αποθετήριο θα είναι μία τεράστια ψηφιακή δεξαμενή, data center, η οποία θα βοηθήσει στους στόχους της ψηφιακής οικονομίας, αλλά και της κούρσας, που έχει βάλει στόχο η Κυβέρνηση, στο πεδίο των νέων τεχνολογιών και του ψηφιακού μετασχηματισμού.

Περνάω στο ΝΠΔΔ με την επωνυμία «Ελληνικό Ίδρυμα Βιβλίου και Πολιτισμού».

Η κατεύθυνση του νομοσχεδίου είναι η λεγόμενη εξωστρέφεια. Αυτή είναι η αγαπημένη σας λέξη. Επιδιώκετε, δηλαδή, την προώθηση του εμπορεύματος «ελληνικό βιβλίο» στη διεθνή αγορά. Γι’ αυτόν ακριβώς το λόγο, για να υπάρχει σαφής μετρήσιμη καταγραφή αυτού του εμπορεύματος, αλλά και των αναγνωστών τάσεων, η Κυβέρνηση αναδιαρθρώνει τον συγκεκριμένο φορέα.

Όμως, η προώθηση του εμπορεύματος απαιτεί αναδιάρθρωση, συνολικά, του οικοσυστήματος. Δεν θα έλεγα ότι είναι και ο πιο δόκιμος όρος για το χώρο του βιβλίου, αλλά τέλος πάντων, για να συνεννοούμαστε. Δεν θα έλεγα ότι είναι και τόσο δόκιμος αυτός ο νεολογισμός. Σε μια προσπάθεια, βέβαια, τον χρησιμοποιείτε καθόλου τυχαία, γιατί προσπαθείτε να πείσετε ότι έχουν στο χώρο του βιβλίου κοινά συμφέροντα και οι συγγραφείς και οι εκδότες και οι μικροί και οι μεγάλοι εκδοτικοί οίκοι και τα μικρά βιβλιοπωλεία και οι μεγάλες αλυσίδες. Φυσικά, δεν έχουν κοινά συμφέροντα και δεν θα μπορούσαν να έχουν. Ένας μικρός εκδοτικός οίκος - και το μέγεθος καθορίζεται από τον αριθμό των τίτλων που εκδίδει ετησίως - είναι αδύνατον να ανταπεξέλθει στις απαιτήσεις αυτές, καθώς η συμμετοχή στα προγράμματα και τις εκθέσεις βιβλίου, ποτέ, δεν είναι δωρεάν. Αντίθετα, απαιτείται υψηλό κόστος εγγραφής, συμμετοχής κ.λπ.. Μάλιστα, στην παγκόσμια αγορά βιβλίου -και αυτό βεβαίως ασφαλώς το γνωρίζετε, ως Κυβέρνηση - οι εξελίξεις στον χώρο αυτόν καθορίζονται από την ανάπτυξη των αλυσίδων και από την ανάδυση ενός ατζέντη, του λογοτεχνικού πια ατζέντη, του λογοτεχνικού, δηλαδή, πράκτορα. Αυτός είναι ο ακρογωνιαίος λίθος στις αγγλόφωνες εμπορικές εκδόσεις και στην εμφάνιση διεθνικών εκδοτικών οργανισμών, μετά από εξαγορές και συγχωνεύσεις και αυτός είναι, που απορρίπτει ή εγκρίνει ένα οποιοδήποτε λογοτεχνικό έργο.

Η δική μας αντίληψη, αντίληψη του Κ.Κ.Ε., για το βιβλίο είναι, βέβαια σε εντελώς αντίθετη κατεύθυνση από της Κυβέρνησης της Νέας Δημοκρατίας, όπως και των προηγούμενων κυβερνήσεων. Για εμάς, η πολιτική βιβλίου δεν μπορεί παρά να συμπεριλαμβάνει την καλλιέργεια της αγάπης για το καλό βιβλίο και αφού η σχέση με το βιβλίο για εμάς σημαίνει και είναι μια κοινωνική ανάγκη και η γνωριμία με το καλό βιβλίο, το ποιοτικό βιβλίο αρχίζει, βέβαια από την οικογένεια, αλλά στη συνέχεια δεν μένει εκεί. Μαζί με την οικογένεια, σπουδαίο ρόλο παίζει και το σχολείο. Υπάρχουν, βέβαια, εκεί εκπαιδευτικοί, που διαδραματίζουν αυτόν το σπουδαίο ρόλο. Όμως, αυτός δεν μπορεί να επαφίεται στον πατριωτισμό των Ελλήνων εκπαιδευτικών ούτε να είναι σε ατομική βάση. Γιατί, όλα τα υπόλοιπα, όπως είπαμε στο σχολείο, όπως είπα και στην προηγούμενη Επιτροπή, λειτουργούν ενάντια στο βιβλίο. Δεν είναι ότι έχει εξαφανιστεί κάθε έννοια λογοτεχνικότητας από το δημοτικό σχολείο - κι αυτό είναι πολύ σοβαρό - αλλά είναι και το ότι σε ένα σχολείο δεν αφήνεται κανένα περιθώριο, σε μαθητές και καθηγητές, να ασχοληθούν ουσιαστικά με ένα λογοτεχνικό κείμενο, πώς να υπάρξει και πού να βρεθεί αυτό το κίνητρο, για να ανάψει αυτή τη «σπίθα», που λέμε, στη συνείδησή τους, να διαβάσουν ένα καλό βιβλίο. Να γιατί λέμε ότι θα πρέπει οι γονείς να τα διεκδικήσουν αυτά, μαζί με τους μαθητές και τους εκπαιδευτικούς, για να ανοίξουν επιτέλους και να λειτουργήσουν και να επανιδρυθούν και να γίνουν ακόμα καλύτερες οι σχολικές βιβλιοθήκες, οι οποίες έχουν κλείσει.

Για το Φεστιβάλ Αθηνών Επιδαύρου και το Νομικό Πρόσωπο Ιδιωτικού Δικαίου, το έργο το έχουμε δει, με την μετατροπή των πέντε μουσείων σε νομικά πρόσωπα δημοσίου δικαίου. Όμως, είτε έτσι είτε αλλιώς, αντί να μονιμοποιηθούν οι έκτακτοι εργαζόμενοι, προβλέπεται ένας μικρός σχετικά αριθμός εργαζομένων αορίστου χρόνου και θεσμοθετούνται συμβάσεις εργασίας ορισμένου χρόνου, στο όνομα πάντα των.... ενώ το προσωπικό προσλαμβάνεται ακόμα με συμβάσεις έργου.

Για το Ακροπόλ Παλλάς. Οι προβλεπόμενες τροποποιήσεις θα έλεγε κανείς ότι είναι γενικά επουσιώδεις. Δεν μεταβάλλουν το χαρακτήρα του Οργανισμού και επομένως, ούτε τους λόγους, για τους οποίους καταψηφίσαμε τότε τη σύστασή του. Νομίζω, ήταν, το 2020. Δηλαδή, το γεγονός ότι αποτελεί εργαλείο, για να κατευθυνθεί η μικρή καλλιτεχνική παραγωγή, γιατί αυτός ήταν ο στόχος του Ακροπόλ. Να κατευθυνθεί η μικρή καλλιτεχνική παραγωγή - που στη χώρα μας είναι και η κυρίαρχη παραγωγή - στην επιχειρηματικότητα, την εξωστρέφεια, τον ψηφιακό μετασχηματισμό, τη σύμπραξη δημόσιου ιδιωτικού τομέα. Να βοηθήσει, δηλαδή, όλους αυτούς τους μικρούς καλλιτέχνες να γίνουν επιτυχημένοι επιχειρηματίες. Πράγμα, όχι μόνο ουτοπικό, αλλά και αφελές.

Τα άρθρα 85, 86 και 87 τα υπερψηφίζουμε, καθώς είναι αιτήματα των δημιουργών και των μελών των οργανισμών συλλογικής διαχείρισης.

Ενώ για τις Ορχήστρες του Οργανισμού Μεγάρου Μουσικής Αθηνών και την Ορχήστρα των Χρωμάτων συμφωνούμε στη μεν πρώτη οι μουσικοί να περάσουν στην Κ.Ο.Α., στη δε δεύτερη στη Λυρική, με το ειδικό μισθολόγιο. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Κι εμείς ευχαριστούμε, κύριε Δελή.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Οικονόμου Θωμαϊς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Στεφανάδης Χριστόδουλος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Θεοπίστη (Πέτη) Πέρκα, Αναγνωστοπούλου Αθανασία (Σία), Κουρουπάκη Αναστασία, Τσιρώνης Σπυρίδων, Κόντης Ιωάννης, Χαλκιάς Αθανάσιος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Το λόγο έχει η Ειδική Αγορήτρια της Κ.Ο. «Ελληνική Λύση – Κυριάκος Βελόπουλος», κυρία Σοφία Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ») :** Σας ευχαριστώ, κύριε Πρόεδρε.

Κύριε Υπουργέ, ήδη, από τα πρώτα άρθρα του νομοσχεδίου, συγκεκριμένα από το άρθρο 3, ξεκινάτε με το καλημέρα, με μία σύσταση. Συστήνεται λέτε, Νομικό Πρόσωπο Ιδιωτικού Δικαίου, με τη μορφή Ανώνυμης Εταιρείας, με επωνυμία «Ελληνικό Κέντρο Κινηματογράφου, Οπτικοακουστικών Μέσων και Δημιουργίας Creative Greece». Η εταιρεία θα εποπτεύεται από τον Υπουργό Πολιτισμού, θα λειτουργεί για το δημόσιο συμφέρον, θα έχει διοικητική και οικονομική αυτοτέλεια. Το ότι θα λειτουργεί χάριν δημοσίου συμφέροντος, αλλά, ταυτόχρονα, θα έχει και διοικητική και οικονομική αυτοτέλεια, είναι, θα λέγαμε, στοιχεία αντίθετα μεταξύ τους.

Οι άνθρωποι του κινηματογραφικού χώρου εκφράζουν την αντίθεσή τους στο νομοσχέδιο, σχετικά με τη συγχώνευση του Ελληνικού Κέντρου Κινηματογράφου και του ΕΚΟΜΕ. Όπως χαρακτηριστικά αναφέρουν σε σχετική επιστολή τους, το νομοσχέδιο προτείνει τη συγχώνευση φορέων, με εντελώς διαφορετικούς ρόλους, αφού το Ελληνικό Κέντρο Κινηματογράφου, ως πολιτιστικός φορέας, έχει καθοριστικό ρόλο στη χρηματοδότηση του ελληνικού κινηματογράφου, από το αρχικό στάδιο της ιδέας, ενώ το ΕΚΟΜΕ, ως επενδυτικός φορέας. Χωρίς καλλιτεχνικά κριτήρια, επιστρέφει μέρος του κόστους σε ολοκληρωμένες παραγωγές, δηλαδή, σε παραγωγές κάθε είδους από όλο τον κόσμο, που έχουν ήδη διασφαλίσει το απαιτούμενο κεφάλαιο.

Ισχυρίζονται, επίσης, ότι το νέο μόρφωμα υπερ-οργανισμός «Ελληνικό Κέντρο Κινηματογράφου, Οπτικοακουστικών Μέσων και Δημιουργίας Α.Ε. - Creative Greece», αντιμετωπίζει τον κινηματογράφο και κάθε οπτικοακουστικό έργο, με αγοραία αντίληψη, σαν επενδυτικό σχέδιο και τουριστικό προϊόν, για τους εγχώριους και ξένους επενδυτές. Η έννοια «δημιουργία», μπαίνει, πλέον, σε εισαγωγικά, καθώς μετατρέπεται ολοκληρωτικά σε παραγωγή.

Στο άρθρο 4, όπου αναλύεται η αποστολή της εταιρείας, αναφέρεται, ότι αυτή θα είναι η ανάπτυξη, ενίσχυση, στήριξη και προστασία του ελληνικού κινηματογραφικού και του οπτικοακουστικού υλικού, αλλά και η προσέλκυση επενδυτών εγχώριων και ξένων, στον τομέα αυτόν. Σε όλη την προτεινόμενη διάταξη, διαπιστώνεται, δυστυχώς, ότι η κινηματογραφική ταινία αντιμετωπίζεται, ως παραγωγή για προσκόμιση κερδών, αγνοώντας και υποβαθμίζοντας την υπόστασή της, ως έργου τέχνης, καθώς και τον κοινωνικό και πολιτιστικό της ρόλο.

Στο άρθρο 6, αναφέρεται ότι το διοικητικό συμβούλιο της εταιρείας είναι επταμελές και ότι τα μέλη του εκλέγονται για τετραετή άπαξ ανανεώσιμη θητεία, με απόφαση της Γενικής Συνέλευσης, κατόπιν εισήγησης του εποπτεύοντος Υπουργού. Αν δεν βλέπαμε και την εμπλοκή του Υπουργού, θα ανησυχούσαμε. Κάποια στιγμή, πρέπει να μπει σε όλο αυτό μια τελεία.

Στο άρθρο 7, παράγραφος 5, λέτε ότι το μέλος του διοικητικού συμβουλίου, που απουσιάζει από τις συνεδριάσεις ή κωλύεται για οποιονδήποτε λόγο, για διάστημα πέραν των τριών μηνών, εκπίπτει αυτοδικαίως και αντικαθίσταται, με απόφαση του Υπουργού Πολιτισμού. Λύνει και δένει, με λίγα λόγια, ο Υπουργός. Άρα, θα μπορεί να έχει λόγο στο Δ.Σ., ανά πάσα ώρα και στιγμή; Επομένως, με άλλα λόγια, θα μπορεί με αυτόn τον τρόπο να διορίζει και τα μέλη, που επιθυμεί;

Στο άρθρο 8, παράγραφος 2, περίπτωση 1, λέτε ότι το διοικητικό συμβούλιο θα μπορεί, στο πλαίσιο των αρμοδιοτήτων του, να αναθέτει σε συμβούλους, αναγνώστες και σε επιτροπές αξιολόγησης των αιτήσεων χρηματοδότησης προς την εταιρεία, σύμφωνα με όσα προβλέπονται στα αντίστοιχα προγράμματα επιδοτήσεων και χρηματοδοτήσεων, για τα όργανα αξιολόγησης. Πώς ακριβώς θα επιλέγονται αυτοί; Με ποια κριτήρια; Η εργασία αυτή θα είναι άμισθη;

Από το άρθρο 11 γίνεται κατανοητό πως η αποζημίωση του Δ.Σ. και γενικά της εταιρείας θα γίνεται από το ελληνικό δημόσιο, το οποίο θα την πληρώσει, για μία ακόμη φορά.

Στο άρθρο 14, λέτε ότι οι πόροι της εταιρείας είναι, μεταξύ άλλων, χρηματοδοτήσεις, από άλλους δημόσιους ή ιδιωτικούς φορείς. Από ποιους ιδιωτικούς φορείς και με ποια ανταλλάγματα;

Αναφορικά με το άρθρο 15, η επιφύλαξη μας έγκειται στο ότι δεν διασφαλίζεται η χρηματοδοτική σχέση, μεταξύ των επιλεκτικών προγραμμάτων, δηλαδή των προγραμμάτων, που μέχρι σήμερα, ανήκαν στην αρμοδιότητα του Ελληνικού Κέντρου Κινηματογράφου, σε σχέση με το cash rebate, το οποίο ανήκε στην αρμοδιότητα του ΕΚΟΜΕ.

Οι Ενώσεις Ελληνικού Ντοκιμαντέρ ζητούν επιτακτικά να τεθεί πλαφόν χρηματοδότησης, ανά έτος και ανά τομέα χρηματοδότησης, το οποίο θα πρέπει να γνωστοποιείται στους ενδιαφερόμενους.

Με το άρθρο 17, στην εταιρεία, συστήνονται 120 θέσεις προσωπικού, με σχέση εργασίας ιδιωτικού δικαίου αορίστου χρόνου, ενώ επιπλέον για την εξυπηρέτηση των αναγκών του οργανισμού, συστήνονται τέσσερις θέσεις συνεργατών, μία θέση δημοσιογράφου, δύο θέσεις νομικών συμβούλων και δύο θέσεις δικηγόρων, με έμμισθη εντολή. Η γραφειοκρατία, σε όλο της το μεγαλείο.

Με το άρθρο 19, ρυθμίζονται τα ζητήματα της πλήρωσης των θέσεων προϊσταμένων κάθε επιπέδου, καθώς και οι αποδοχές τους. Ορίζεται ότι για την πλήρωση των θέσεων προϊσταμένων των γενικών διευθύνσεων και των διευθύνσεων, που υπάγονται σε αυτές, προβλέπεται αναλογική εφαρμογή των παραγράφων 1 έως 5 του άρθρου 23 του ν.4972/2022, για τις ανώνυμες εταιρείες του δημοσίου. Η δυνατότητα αυτή αποδυναμώνει αισθητά τη θεσμική μνήμη και συνέχεια του οργανισμού και υπάρχει ο κίνδυνος να εμφανιστεί το φαινόμενο των περιστρεφόμενων θυρών, που δημιουργείται, από τη δυνατότητα των στελεχών να μετακινούνται, μεταξύ θέσεων ευθύνης του δημοσίου τομέα και των ιδιωτικών επιχειρήσεων.

Σχετικά με τον κανονισμό λειτουργίας, που ρυθμίζεται, στο άρθρο 21, θα θέλαμε να αναφέρουμε την πάγια θέση και αίτημα της Ένωσης Σκηνοθετών Παραγωγών Ελληνικού Κινηματογράφου, η οποία είναι η ενσωμάτωση ορίων στο νομοσχέδιο, που θα διασφαλίζουν επαρκή χρηματοδότηση του καθεστώτος ενίσχυσης, το οποίο στη διάδοχη έννομη κατάσταση, που θα προκύψει από την ψήφιση του νόμου, θα κληθεί να επιτελέσει τον κρίσιμο ρόλο, που διαδραματίζει, σήμερα το Ελληνικό Κέντρο Κινηματογράφου.

Μετά λύπης μας, διαπιστώνουμε ότι η Κυβέρνηση δεν έλαβε ούτε τις ως άνω παρατηρήσεις υπόψη.

Με το άρθρο 22, βλέπουμε ότι ορίζεται o σκοπός του Μέρους Γ΄, που είναι η θεσμοθέτηση προγράμματος στήριξης οπτικοακουστικών έργων, με την ονομασία Cash Rebate Greece, το οποίο αφορά την παραγωγή οπτικοακουστικών έργων, στην Ελλάδα και συμπεριλαμβάνει τρία διακριτά καθεστώτα ενίσχυσης. Για τα καθεστώτα ενίσχυσης CRGR-FTV και CRGR-Animate,  το συνολικό ποσό της επιχορήγησης καταβάλλεται εφάπαξ στον δικαιούχο και δεν υπερβαίνει τα 8 εκατομμύρια ευρώ ανά οπτικοακουστικό έργο. Υπέρβαση του ως άνω ορίου ως το ποσό των 10 εκατομμυρίων ευρώ, δύναται να εγκριθεί για στρατηγικά επενδυτικά σχέδια εθνικής αναπτυξιακής σημασίας, που σχετίζονται, με την προβολή της Ελλάδας. Ενώ για το καθεστώς ενίσχυσης CRGR-VGD,  το συνολικό ποσό της επιχορήγησης καταβάλλεται εφάπαξ στο δικαιούχο και δεν υπερβαίνει το ένα εκατομμύριο ευρώ ανά οπτικοακουστικό έργο.

Όπως γίνεται φανερό, ο νόμος αυτός γίνεται, κυρίως, για να ενισχύσει την προσέλκυση ξένων παραγωγών στη χώρα, για τις οποίες θα διατίθενται δεκάδες εκατομμύρια ευρώ. Ταυτόχρονα, βέβαια, ο νέος οργανισμός για μερικές δεκάδες εκατομμύρια ευρώ ακόμη, θα ενισχύει τις παραγωγές των ιδιωτικών τηλεοπτικών καναλιών.

Η ελληνική κινηματογραφική τέχνη θα συνεχίσει να υποχρηματοδοτείται και να υποβαθμίζεται, για μία ακόμη φορά, από το κράτος, όπως γίνεται, τις τελευταίες δεκαετίες.

Μια μεγάλη προβληματική, που υπάρχει στο σχέδιο νόμου, αφορά τις πολλές ασάφειες, που απ’ ό,τι φαίνεται θα διευκρινιστούν, με υπουργικές αποφάσεις ή κοινές υπουργικές αποφάσεις.

Το σχέδιο νόμου παρέχει αρκετές υπέρ-εξουσιοδοτήσεις, έτσι θα δίνεται η δυνατότητα να αλλάξουν πολλές και βασικές ρυθμίσεις του νόμου, κατευθείαν, μέσω των κοινών υπουργικών αποφάσεων. Θα πρέπει να αντικατασταθεί, με μια ευρεία διαβούλευση με τους θεσμικούς εκπροσώπους των εργαζομένων, των επαγγελματιών και των δημιουργών του κλάδου, πριν την έκδοση των Κ.Υ.Α..

Σχετικά, τώρα, με το άρθρο 26 και τα εντασσόμενα και μη επενδυτικά σχέδια, όπως είπαμε και στην επί της αρχής συζήτηση, τα πολιτιστικά κριτήρια πρέπει να προβλέπονται ρητά, στις διατάξεις του παρόντος. Οτιδήποτε άλλο δημιουργεί συνθήκες αδιαφάνειας. Παρατηρούμε εξαιρέσεις από την ενίσχυση για έργα, που εισάγουν ή προάγουν διακρίσεις βάσει φύλου, φυλετικής ή εθνοτικής καταγωγής, εθνικότητας, θρησκείας ή πεποιθήσεων ή σεξουαλικού προσανατολισμού.

Εν ολίγοις, θα μπορούν, έτσι όπως φαίνεται, να εξαιρούνται προγράμματα, που προάγουν τον ελληνισμό ή τον χριστιανισμό ή τα οικογενειακά πρότυπα της παραδοσιακής οικογένειας; Σε αυτό, θα θέλαμε μια απάντηση.

Επίσης, παρατηρούμε ότι εξαιρούνται, κακώς, αμιγώς εκπαιδευτικά προγράμματα και εκπομπές τηλεκπαίδευσης και τηλεπληροφόρησης.

Σχετικά με τους δικαιούχους της ενίσχυσης του άρθρου 27, καθίστανται δικαιούχοι και όσοι θα ασκήσουν τις συναφείς δραστηριότητες, μελλοντικά, χωρίς να προβλέπεται υποχρέωση απόδειξης σχέσης με το χώρο. Δηλαδή, θεωρητικά, μπορεί ο καθένας να αιτηθεί την ενίσχυση, με υποχρέωση να δραστηριοποιηθεί, κατά τη στιγμή της αίτησης ένταξης.

Επίσης, σχετικά με τις αλλοδαπές επιχειρήσεις, η απαίτηση να συγκληθούν με εγχώριες επιχειρήσεις θα πρέπει να γίνει πιο συγκεκριμένη.

Όσον αφορά το άρθρο 28 και τις επιλέξιμες δαπάνες, δεν μπορεί να γίνει αποδεκτό να θεωρούνται επιλέξιμες δαπάνες. Για παράδειγμα, οι αμοιβές σκηνοθέτη, δυο πρωταγωνιστών και σχεδιαστή κινουμένων σχεδίων, με εκδοθέντα παραστατικά, σε χώρα της αλλοδαπής, σε καμία περίπτωση.

Στο άρθρο 30, για τη διαδικασία και το περιεχόμενο της αξιολόγησης, γι’ ακόμη μια φορά, διαπιστώνουμε την έλλειψη απαίτησης απασχόλησης και συνεργασίας με ελληνικό προσωπικό, τεχνικούς και ελληνικές επιχειρήσεις, για την έγκριση των επενδυτικών σχεδίων και γενικότερα, πουθενά, στις διατάξεις του Μέρους αυτού, δεν εισάγεται οποιαδήποτε αποκλειστικότητα ή έστω πρόκριση ελληνικών επιχειρήσεων ούτε καν υποχρέωση απασχόλησης ελληνικού προσωπικού και ελληνικών συνεργατών επιχειρήσεων, κάτι που θα έπρεπε να είναι το πρώτο και κύριο μέλημα του νομοθέτη, προκειμένου η ενίσχυση να έχει και άμεση ανταπόκριση στην αγορά εργασίας.

Παρακάτω, στο άρθρο 36 και το δειγματοληπτικό έλεγχο, τους επιτόπιους ελέγχους και τις επαληθεύσεις. Πρόκειται ξεκάθαρα για ανεπαρκή διάταξη. Δεν μιλάμε για ψίχουλα, αλλά για δεκάδες εκατομμύρια ευρώ. Επομένως, ένας τόσο μικρός δειγματοληπτικός έλεγχος δεν επαρκεί επ’ ουδενί. Θα έπρεπε να ελέγχονται πλήρως όλα τα ενισχυθέντα έργα, για τη διασφάλιση του δημοσίου συμφέροντος.

Αλγεινή εντύπωση προκαλεί η πρόβλεψη για έγκαιρη ειδοποίηση των ενισχυθέντων φορέων, για τη διενέργεια επιτόπιων ελέγχων και επαληθεύσεων.

Από τη στιγμή που ο έλεγχος δεν είναι πλήρης, αλλά δειγματοληπτικός, σε πολύ μικρό ποσοστό, 30%, ελλοχεύει κίνδυνος καταστρατήγησης των καθεστώτων ενισχύσεων. Προφανώς και θα έπρεπε να ελέγχονται πλήρως όλα τα ενισχυθέντα έργα, για τη διασφάλιση του δημοσίου συμφέροντος.

Σχετικά με τις ενστάσεις - αντιρρήσεις του άρθρου 38, αλλά και τις Επιτροπές και τους Χειριστές Παρακολούθησης και Ελέγχου του άρθρου 39, εκφράζεται ένσταση, ως προς τη σύνθεση της Επιτροπής Ενστάσεων, καθώς δεν προβλέπεται ότι αυτή πρέπει να αποτελείται μόνο από υπαλλήλους δημοσίων ελεγκτικών υπηρεσιών, που είναι αρμόδιες για ενωσιακά ή εθνικά προγράμματα ενισχύσεων, αλλά μπορούν να συμμετέχουν άσχετοι με το αντικείμενο δημόσιοι λειτουργοί, ακόμη και ιδιώτες εμπειρογνώμονες, οικονομολόγοι, λογιστές ή εσωτερικοί ελεγκτές ή δικηγόροι παρ’ Αρείω Πάγω, με αποτέλεσμα να κρίνεται εν αμφιβόλω, αφενός η ποιότητα της Επιτροπής και αφετέρου η διαφάνειά της. Δεδομένου ότι οι ιδιώτες, καλώς ή κακώς, μπορούν κάλλιστα να επηρεαστούν από τους ενδιαφερόμενους.

Αναφορικά με το άρθρο 40 και τους όρους δημοσιότητας του Προγράμματος CRGR. Ποια είναι τα τακτά χρονικά διαστήματα, κατά τα οποία η χορηγούσα αρχή αναρτά στην ιστοσελίδα της ποσοτικά και στατιστικά στοιχεία, για την πορεία υλοποίησης του;

Με το άρθρο 43, με το οποίο ρυθμίζονται τα σχετικά με την οργάνωση και τη λειτουργία του Δημιουργικού Κόμβου Καινοτομίας και Τεχνολογίας για το Δημιουργικό και Οπτικοακουστικό Τομέα, ο οποίος λειτουργεί στην Εταιρεία «Ελληνικό Κέντρο Κινηματογράφου, Οπτικοακουστικών Μέσων και Δημιουργίας-Creative Greece», φαίνεται ότι δημιουργείται μία ακόμη «φωτογραφική» θέση, μιας και ο επικεφαλής του Κόμβου θα ορίζεται από το Διοικητικό Συμβούλιο της Εταιρείας.

Από πόσους ακόμη θα στελεχώνεται, πώς θα επιλέγονται, πώς θα αμείβονται;

Το άρθρο 44 ρυθμίζει τα σχετικά με το Πρόγραμμα Ενίσχυσης της Εξωστρέφειας του Οπτικοακουστικού Τομέα, καθώς και με τα ζητήματα χορηγιών και δράσεων της Εταιρείας.

Αναφέρεται, μεταξύ άλλων, ότι η Εταιρεία χορηγεί ποσά για τη στήριξη και ανάπτυξη των φεστιβάλ, οργανώσεων και λοιπών εκδηλώσεων, βάσει συγκεκριμένων κριτηρίων, που εγκρίνει το Διοικητικό Συμβούλιο της Εταιρείας.

Για τι ποσά μπορεί να μιλάμε και ποια μπορεί να είναι τα κριτήρια; Περισσότερο περιττά έξοδα φαίνονται όλα αυτά, παρά δράσεις ουσίας.

Στο δε άρθρο 45 αναφέρεται, τα Γραφεία Διευκόλυνσης Οπτικοακουστικών Παραγωγών δύνανται να συσταθούν εναλλακτικά και σε νομικά πρόσωπα δημοσίου ή ιδιωτικού δικαίου των δήμων ή των περιφερειών. Ποια θα είναι αυτά;

Αναφέρεται, επίσης, ότι δύνανται να συνάπτουν μνημόνια συνεργασίας μεταξύ άλλων και με εταιρείες ή κοινοπραξίες ή άλλα νομικά πρόσωπα, σχετικά με τον τομέα των οπτικοακουστικών μέσων. Ποια μπορεί να είναι αυτά; Προφανώς και διαφωνούμε με το γεγονός ότι επιτρέπεται η ανάθεση των αρμοδιοτήτων των γραφείων Δ.Ο.Π. σε ιδιώτες, μετά από σύμφωνη γνώμη του εποπτεύοντος Υπουργού. Απαράδεκτες ρυθμίσεις.

Λόγω της έκτασης του νομοσχεδίου, θα αναφερθούμε στα υπόλοιπα άρθρα, στην επόμενη συνεδρίαση.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία Ασημακοπούλου.

Τον λόγο έχει η Ειδική Αγορήτρια της Κ.Ο. «Νέα Αριστερά», κυρία Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Μια πρώτη παρατήρηση είναι ότι κάνει πάρα πολύ κρύο εδώ μέσα και πρέπει να κάνουμε και μια ενεργειακή εξοικονόμηση. Δεν είναι δυνατόν να κρυώνουμε.

Η δεύτερη, κύριε Πρόεδρε, αγαπητοί συνάδελφοι, είναι ότι θα ήθελα πραγματικά, αλλιώς να συζητάμε, σήμερα, γι’ αυτό το νομοσχέδιο και γενικότερα για το θέμα του πολιτισμού, της τέχνης και το πως ιδεολογικά προσπαθείτε να χειραγωγήσετε, διαχρονικά η συντηρητική παράταξη και πως δεν αγαπάει την πραγματική τέχνη. Θα περιοριστώ, όμως, σήμερα στην κατ’ άρθρον ανάλυση. Θα αναφερθώ, κυρίως, σε άρθρα που δημιουργούν το μεγαλύτερο πρόβλημα.

Ξεκινάω, βέβαια, από το άρθρο 1.1, όπου περιγράφεται ο σκοπός του σχεδίου νόμου, η δημιουργία και στήριξη μιας συνεκτικής εθνικής πολιτικής για τους τομείς της οπτικοακουστικής κινηματογραφικής πολιτικής και του δημιουργικού και πολιτιστικού τομέα ευρύτερα.

Το νομοσχέδιο προτείνει τη συγχώνευση φορέων, με εντελώς διαφορετικούς ρόλους, αφού το Ελληνικό Κέντρο Κινηματογράφου, ως πολιτιστικός φορέας, έχει καθοριστικό ρόλο στη χρηματοδότηση του ελληνικού κινηματογράφου από το αρχικό στάδιο της ιδέας, ενώ το ΕΚΟΜΕ, ως επενδυτικός φορέας, χωρίς καλλιτεχνικά κριτήρια, επιστρέφει μέρος του κόστους στις ολοκληρωμένες παραγωγές, δηλαδή, σε παραγωγές κάθε είδους από όλο τον κόσμο, που έχουν ήδη διασφαλίσει το απαιτούμενο κεφάλαιο.

Είναι φανερό ότι ο υπεροργανισμός, που προβλέπεται, αντιμετωπίζει τον κινηματογράφο και κάθε οπτικοακουστικό έργο, με αγοραία αντίληψη, σαν επενδυτικό σχέδιο και τουριστικό προϊόν, για τους εγχώριους και ξένους επενδυτές.

Έχουμε τα 1.3, 2, 3, 4 κ.τ.λ., όπου σε αυτά τα άρθρα υπάρχει επίμονη αναφορά στον δημιουργικό πολιτισμό, γενικότερα. Ο νέος φορέας θα επεκτείνει τις δράσεις του σε όλο το φάσμα του πολιτισμού, μέσα από τον όρο «δημιουργικός πολιτισμός», δημιουργικός όρος, θα έλεγα, ο οποίος, μάλιστα, δεν καθορίζεται στο παρόν νομοσχέδιο.

Αντιθέτως, ο όρος αυτός αναφέρθηκε και αναλύεται στο ν.4708/2020, για το Κέντρο Πολιτισμού και Δημιουργίας «Ακροπόλ», του οποίου, έτσι κι αλλιώς, σκοπός είναι η προαγωγή και ανάδειξη του δημιουργικού πολιτισμού στην Ελλάδα και έχει καταγραφεί η αποτυχία του, βεβαίως.

Η πρόσθεση και άλλων αρμοδιοτήτων, στην πραγματικότητα, θα οδηγήσει στην έτι περαιτέρω υποχρηματοδότηση του ελληνικού κινηματογράφου. Ο φορέας θα έπρεπε να περιοριστεί στην ενίσχυση του ελληνικού κινηματογράφου και των οπτικοακουστικών.

Στο άρθρο 3.1, ενώ ο νομοθέτης αποδέχεται εν μέρει το αίτημα του κινηματογραφικού χώρου, ο νέος φορέας να ονομάζεται «Ελληνικό Κέντρο Κινηματογράφου και Οπτικοακουστικών Μέσων», προσθέτει και το «Δημιουργίας», Creative Greece. Εδώ υπάρχει ένα θέμα, το ακούσαμε σήμερα και από τους φορείς, σε ό,τι αφορά το brand name, με το οποίο είναι γνωστός ο φορέας και στο εξωτερικό, που εκπροσωπεί το ελληνικό δημόσιο, ως προς την προώθηση του ελληνικού κινηματογράφου και αυτό είναι το Greek Film Centre.

Στο άρθρο 4.2ιζ, ο νέος φορέας μετατρέπεται σε εταιρεία διοργάνωσης εκδηλώσεων, λέει «διοργανώνοντας και υποστηρίζοντας άλλες εκδηλώσεις ή φεστιβάλ» κ.λπ. και στο άρθρο 4.2λ, γίνεται και εταιρεία παραγωγής, αφού προβαίνει σε οπτικοακουστικές εγγραφές, ψηφιακές και μη, καλλιτεχνικών οπτικοακουστικών δραστηριοτήτων και παραστάσεων κ.τ.λ.. Αυτό είναι μια παγκόσμια πρωτοτυπία.

Στο ίδιο άρθρο 4, αναφέρεται η αποστολή του φορέα και αναφέρεται ότι δύναται να ορίζεται, ως τελικώς δικαιούχος, συνδικαιούχος συγχρηματοδοτούμενων έργων, προγραμμάτων επιχειρησιακών προγραμμάτων ΕΣΠΑ κ.λπ. και μπορεί να είναι ο ενδιάμεσος φορέας διαχείρισης προγραμμάτων, δηλαδή παίρνει και το ΕΣΠΑ.

Στο άρθρο 15, που αφορά στην οικονομική διαχείριση και στον οικονομικό έλεγχο, υπάρχει μια επιλεκτική ασάφεια, αφού δεν διευκρινίζεται πως κατανέμονται τα κονδύλια, μεταξύ των επιλεκτικών προγραμμάτων, δηλαδή των προγραμμάτων, που μέχρι σήμερα ανήκαν στην αρμοδιότητα του Ε.Κ.Κ., σε σχέση με το cash rebate, το οποίο ανήκει στις αρμοδιότητες του ΕΚΟΜΕ. Ούτε, φυσικά, γίνεται λόγος για όριο χρηματοδότησης ανά έτος, ως προς το cash rebate.

Θα έπρεπε να σας έχει προβληματίσει η κατάσταση, που βρίσκεται σήμερα το ΕΚΟΜΕ, με χρέη, εγώ λέω 150 εκατομμύρια ευρώ, σήμερα μας είπαν ότι είναι κάτι λιγότερο.

Για το άρθρο 19.5, θα αναφερθώ στις παρατηρήσεις της Ένωσης Ελληνικού Ντοκιμαντέρ, που αναφέρει ότι η μόνη αρμοδιότητα, που αναγνωρίζεται στον προϊστάμενο, είναι ότι είναι ο επίτροπος κινηματογράφου, film commissioner. Αρμοδιότητα, δηλαδή, επιμέρους στο υπάρχον σήμερα Ε.Κ.Κ., μέσω μιας διεύθυνσης.

Γενικότερα, στο νομοσχέδιο δεν γίνεται αναφορά στις δομές του Ελληνικού Κέντρου Κινηματογράφου και υπάρχει πολύ μικρή αναφορά για τα επιλεκτικά σχέδια.

Αντιθέτως, στο Γ΄ Μέρος του νομοσχεδίου, που αφορά στο Πρόγραμμα στήριξης Cash Rebate Greece, υπάρχει λεπτομερέστατη αναφορά σε ό,τι αφορά τη λειτουργία και τις δομές του. Ευλόγως, προκύπτει ανησυχία ότι στόχος δεν είναι η συγχώνευση των δύο φορέων, όσο η κατάργηση του Ελληνικού Κέντρου Κινηματογράφου. Στο σημείο αυτό, πρέπει να επισημάνω ότι ωφελούνται τα ιδιωτικά κανάλια, καθώς χρηματοδοτούνται, από το ελληνικό δημόσιο, κατά παράβαση της διεθνούς πρακτικής, τηλεοπτικές σειρές 150 επεισοδίων και βαφτίζονται «μίνι σειρές» τηλεοπτικά παιχνίδια, που περιλαμβάνουν, πάνω από 16 επεισόδια. Επίσης, κατά παράβαση της διεθνούς πρακτικής, σύμφωνα με την οποία μίνι σειρές αποτελούνται από 8 έως 13 επεισόδια, με έναν μόνο κύκλο.

Σχετικά με το άρθρο 22 και το Cash Rebate Greece, αν όντως θέλουμε να υπηρετηθούν οι στόχοι της οικονομικής ανάπτυξης, αύξησης απασχόλησης, ανάπτυξης της χώρας κλπ., θα πρέπει να λάβουμε σοβαρά υπόψη τις θέσεις εργασίας αυτών των παραγωγών, τους ανθρώπους, που ήδη εργάζονται εκεί και τις συνθήκες εργασίας τους.

Άρθρο 23. Στην παράγραφο 3, έχει παραλειφθεί το πρώτο ή δεύτερο έργο παραγωγού, χωρίς να υπάρχει εύλογη αιτία, για την παράλειψη αυτή και σε αντίθεση με τους μέχρι σήμερα ισχύοντες ορισμούς. Και, βεβαίως, πρέπει να αναφέρουμε πως το όριο των 500.000 ευρώ είναι εξαιρετικά χαμηλό και αναντίστοιχο με τις συνθήκες και τους όρους παραγωγής, σήμερα, στις περισσότερες χώρες.

Στο άρθρο 24, το μέγιστο όριο της ενίσχυσης, σε περίπτωση παραγωγής δύσκολου οπτικοακουστικού έργου, θα μπορούσε να είναι –αυτό είναι αίτημα των φορέων – στο 100% και να μην παραμείνει στο επίπεδο του 80%, προκειμένου να στηριχθεί αυτή η τεχνικά ευαίσθητη κατηγορία.

Άρθρο 26. Και εδώ το ίδιο. Επιλέξιμες δαπάνες των 60.000 ευρώ για την κινηματογραφική ταινία μικρού μήκους - κινηματογραφική ή τηλεοπτική- προκειμένου ενταχθεί στο Cash Rebate Greece, είναι εξαιρετικά υψηλό και υπάρχει κίνδυνος να αποκλειστούν σχεδόν όλες οι ταινίες μικρού μήκους από την ένταξη στο καθεστώς ενίσχυσης.

Το άρθρο 27. Δικαιούχοι της ενίσχυσης δύνανται να είναι είτε οι επιχειρήσεις, που είναι εγκατεστημένες, είτε έχουν υποκατάστημα στην ελληνική επικράτεια -και έχει διαφόρους όρους- είτε αλλοδαπές επιχειρήσεις. Εδώ, ακολουθεί και μια πρόβλεψη, αναφορικά με τις επιλέξιμες δαπάνες, για τα καθεστώτα ενίσχυσης και της διαδικασίας ένταξης ή απόρριψης των επενδυτικών σχεδίων. Μάς είπε και ο κ. Χριστόπουλος από το ΕΚΟΜΕ (Εθνικό Κέντρο Οπτικών Μέσων και Επικοινωνίας) ότι φεύγουν πολλοί υπάλληλοι και γυρίζουν πίσω. Εμένα οι δικές μου πληροφορίες λένε ότι πολλοί υπάλληλοι, που είναι όλοι αποσπασμένοι από άλλες Υπηρεσίες, πιέζονται στο Τμήμα Ένταξης Επενδυτικών Σχεδίων να γιγαντώσουν τις επιλέξιμες δαπάνες, με αμφίβολα κριτήρια. Γι’ αυτό και επιστρέφουν στις θέσεις, από τις οποίες είχαν αποχωρήσει.

Στο άρθρο 42, για τους ιδιώτες, κυρίως, κατόχους ή νομής υλικών φορέων οπτικοακουστικών έργων, υπό οποιαδήποτε ιδιότητα, υπάρχει υποχρέωση παράδοσης αντιτύπων, που θεσπίζει η παράγραφος 2. Και λέμε ότι αυτή -το ακούσαμε και σήμερα αυτό- είναι προδήλως αντισυνταγματική. Αυτό το ψηφιακό αποθετήριο δεν μπορεί να λειτουργήσει παρά μόνο για τον ιδιωτικό τομέα, μόνον προαιρετικά. Για παράδειγμα, μόνο τα κρατικά νομικά πρόσωπα, όπως η ΕΡΤ, θα μπορούσαν να υπόκεινται σε υποχρεώσεις του άρθρου αυτού. Η διάταξη, όπως ακριβώς περιγράφεται, προσκρούει στο συνταγματικά κατοχυρωμένο δικαίωμα ιδιοκτησίας των δικαιούχων, είτε ως εμπράγματο δικαίωμα, είτε ως πνευματική ιδιοκτησία.

Άρθρο 87. Κύριε Υπουργέ, αρνηθήκατε μια σοβαρή διαβούλευση του νομοσχεδίου, με όλους τους εμπλεκόμενους φορείς. Τουλάχιστον, για την έκδοση της ΚΥΑ της παραγράφου 1, που είναι η σημαντικότερη διοικητική πράξη, στο πλαίσιο εφαρμογής του νέου νομοθετικού πλαισίου, θα πρέπει να προβλεφθεί διαβούλευση με τα αντιπροσωπευτικά επαγγελματικά σωματεία του οπτικοακουστικού κλάδου.

Στο άρθρο 92, παράγραφος 1, αναφέρεται ότι από 5/5/2024 έως 30/9/2024 καμία αίτηση ένταξης ή τροποποίηση όρων ένταξης δεν μπορεί να υποβληθεί. Το Πρόγραμμα Cash Rebate Greece, όπως νομοθετείται, με το Μέρος Γ΄ του παρόντος, δέχεται αιτήσεις ένταξης εκπαιδευτικών σχεδίων, ανά καθεστώς ενίσχυσης, από την 1/10/2024 και με την προϋπόθεση, βεβαίως, της έκδοσης των Υπουργικών Αποφάσεων. Και είναι άλλο ένα νομοσχέδιο, με πρόβλεψη πολλών Υπουργικών Αποφάσεων, που δεν ξέρουμε και τι ακριβώς θα περιλαμβάνει. Αλλά, σε κάθε περίπτωση, μια τέτοια μεταβατική διάταξη δημιουργεί τεράστιο πρόβλημα αξιοπιστίας του νέου φορέα.

Πάμε να περάσουμε, τώρα και στα θέματα που εγείρονται για το Ελληνικό Ίδρυμα Βιβλίου και Πολιτισμού. Ακούσαμε και από τους εκπροσώπους του χώρου του βιβλίου ότι το ΕΛΙΒΙΠ πρέπει να έχει οικονομική δυναμική και αυτοτέλεια. Δυστυχώς, δεν υπάρχει πρόβλεψη για οικονομική αυτοτέλεια, αφού τα χρήματα, που θα λαμβάνει από τον κρατικό προϋπολογισμό, θα διοχετεύονται στα πάγια έξοδα. Ακούσαμε, για τη συντήρηση του Μποδοσάκειου, του Μουσείου Οδησσού, του Μουσείου Καβάφη στην Αλεξάνδρεια και άλλα και δεν έχει διευκρινιστεί ποιο είναι το ύψος των ανωτέρω, αλλά και άλλων παγίων, όπως είναι η μισθοδοσία, σε τι ποσοστό ανέρχεται επί της ετήσιας κρατικής επιχορήγησης και αν θα περισσέψουν εν τέλει κάποιοι πόροι πέραν των παγίων για άλλες χρήσεις.

Η αντιπροτεινόμενη διαρκής αναζήτηση πόρων από άλλους φορείς, ήδη, υπονομεύει τη λειτουργία και την αυτοτέλεια του Οργανισμού. Υπάρχει, όμως πρόβλημα και με τη διοικητική αυτοτέλεια. Ένας οργανισμός βιβλίων δεν μπορεί να έχει μόνο 4 από τα 11 μέλη στο Διοικητικό Συμβούλιο από το χώρο του βιβλίου. Ακούσαμε τους αρμοδίους εμπλεκόμενους φορείς, ότι θα έπρεπε να είναι τουλάχιστον 40% από το κλάδο των εκδοτών. Γιατί η πολιτική βιβλίου, στην Ελλάδα, ασκείται πραγματικά από τους εκδότες, διότι η πολιτεία απουσιάζει, διαχρονικά.

Τώρα, η διοικητική οργάνωση. Οι σκοποί του Οργανισμού είναι στο άρθρο 47. Δεν μπορούν να αντιστοιχηθούν, με τη διοικητική διάρθρωση, που είναι το άρθρο 56. Και αν αυτό δεν γίνει, είναι ένα κενό γράμμα το άρθρο 47, στην πραγματικότητα. Πρόκειται για μια αντιγραφή των σκοπών του ΕΚΕΒΙ, μαζί με τους σκοπούς του ΕΙΠ και του λείπει το όραμα, ένας ιδιαίτερος σχεδιασμός, για την εθνική πολιτική βιβλίου. Βέβαια, δεν νοείται στη συνέχεια, οργανισμός για τα βιβλία, χωρίς διευθυντή, που να ψηφίζεται από το Διοικητικό Συμβούλιο. Βλέπουμε εδώ, ξανά, το ίδιο μοντέλο, ένα προεδροκεντρικό μοντέλο, χωρίς διευθυντή. Ο πρόεδρος και ο αντιπρόεδρος θα προέρχονται από μια διαδικασία, που έχει φτιαχτεί για άλλους φορείς, όπως τα νοσοκομεία, που προς το παρόν, μένει ανεφάρμοστη. Για πρώτη θητεία, η Υπουργός θα διορίσει τα 5 από τα 11 μέλη του Διοικητικού Συμβουλίου. Τα άλλα τρία θα διορίσουν άλλοι Υπουργοί και για τους υπόλοιπους θα διαλέξει πάλι Υπουργός από τις προτάσεις των επαγγελματικών ενώσεων.

Βεβαίως, υπάρχει πρόβλημα και με τη στελέχωση και τη διοικητική διάρθρωση, δεδομένου ότι εξειδικευμένοι υπάλληλοι, που βρίσκονται, αυτή τη στιγμή στο ΕΙΠ, είναι λίγοι και μάλλον δεν επαρκούν. Χρειάζεται πρόληψη για σοβαρή στελέχωση του νέου φορέα. Είναι φανερό, ότι εδώ έχει γίνει copy paste από άλλους νόμους, αφού μια διεθνής Διεύθυνση, με δύο τμήματα και δύο γραφεία, όπως λέει το άρθρο 56, δείχνει ποιες θα είναι οι δυνατότητες του νέου φορέα να εκπληρώσει τον ρόλο του. Επίσης, ο Οργανισμός θα χρειαστεί εξειδικευμένο προσωπικό, για να μπορεί να αντλεί και πόρους ευρωπαϊκούς.

Επίσης, θα ήθελα να σχολιάσω αυτά, που προκύπτουν από το άρθρο 76 και αφορούν στο Ακροπόλ. Όπως είπα, είναι η μεγάλη σας αποτυχία, αλλά, συγχρόνως, βλέπω ότι προχωράτε, σε μια σκανδαλώδη τροποποίηση των προσόντων του διευθυντή, κάτι που μας παραπέμπει - έχουμε ξαναδεί τέτοια νομοσχέδια - στο να προετοιμάζουν το διορισμό κάποιου, που ίσως δεν είναι έτοιμος ακόμα ή δεν διαθέτει προς ώρας τα αρχικά προσόντα, που είχαν προβλεφθεί.

Τελειώνοντας, θέλω να πω ότι η κοινή μας αίσθηση είναι ότι δεν υπάρχει σοβαρός σχεδιασμός, γενικότερα, στο νομοσχέδιο, ότι οι αποφάσεις λαμβάνονται, βάσει των προσώπων, που πρόκειται να αξιοποιηθούν και των φιλοδοξιών τους, δίχως ενιαίο μοντέλο διοίκησης των Οργανισμών.

Συνεπώς, για τα υπόλοιπα άρθρα του νομοσχεδίου και ιδιαίτερα τις μεταβατικές διατάξεις, επιφυλασσόμαστε να τοποθετηθούμε στην επόμενη συνεδρίαση της Επιτροπής και προφανώς καταψηφίζουμε επί της αρχής το νομοσχέδιο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ. Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Ευχαριστώ, κύριε Πρόεδρε. Επιτέλους, μετά από 6 κοντά 7 ώρες, σε αυτή την Αίθουσα, θα ξεκινήσουμε την κατ’ άρθρον ομιλία. Στο άρθρο 4, κύριε Υπουργέ, κυρίες και κύριοι συνάδελφοι, σε τρεις σελίδες περιγράφονται η αποστολή και οι αρμοδιότητες του νέου Οργανισμού. Εκείνο, που διαπιστώνεται, είναι ότι η κινηματογραφική ταινία αντιμετωπίζεται, ως παραγωγή για προσκόμιση κερδών, αγνοώντας και υποβαθμίζοντας την υπόστασή της, ως έργο τέχνης, καθώς και τον κοινωνικό και πολιτιστικό της ρόλο.

Επιπλέον, σε μια εποχή που η ανάπτυξη της κινηματογραφικής παραγωγής χρειάζεται ένα πραγματικά νέο, ευέλικτο, δημοκρατικό και άμεσα αποτελεσματικό σύγχρονο νομοθετικό πλαίσιο ανάπτυξης, που θα διασφαλίζει τη διαφάνεια τη δίκαιη και χωρίς αποκλεισμούς διάθεση πόρων, το νομοσχέδιο, με τον απόλυτο συγκεντρωτισμό του, από ένα διορισμένο Διοικητικό Συμβούλιο, αποτελεί πλήγμα για την ελευθερία της έκφρασης.

Στο άρθρο 4, παράγραφος 2, στο εδάφιο 17, ο νέος φορέας μετατρέπεται σε εταιρεία διοργάνωσης εκδηλώσεων, διοργανώνοντας και υποστηρίζοντας εγχώριες εκδηλώσεις ή φεστιβάλ για την κινηματογραφική, οπτικοακουστική και δημιουργική βιομηχανία της χώρας. Ενώ, στο άρθρο 4, παράγραφος 2, εδάφιο 30, ο ενιαίος φορέας γίνεται και εταιρεία παραγωγής, αφού προβαίνει σε οπτικοακουστικές εγγραφές, ψηφιακές και μη καλλιτεχνικών, οπτικοακουστικών δραστηριοτήτων και παραστάσεων, θεατρικών παραστάσεων, μουσικών εκδηλώσεων και συναυλιών. Πρόκειται και στις δύο περιπτώσεις για παγκόσμια πρωτοτυπία. Και ως εκ τούτου, πρέπει να απαλειφθούν οι όροι «διοργανώνει» και «προβαίνει»

Στο άρθρο 14, γίνεται λόγος για τους πόρους σε έσοδα του Οργανισμού και θεωρούμε ότι θα πρέπει να προστεθεί, ως έσοδο, το 1,5% του ετήσιου κύκλου εργασιών της ΕΡΤ και των ιδιωτικών τηλεοπτικών σταθμών, που, σύμφωνα με το ν. 3905/2010, στο άρθρο 8, υποχρεούνται να το διαθέσουν, κάθε χρόνο, για την παραγωγή κινηματογραφικών έργων.

Εδώ, να σας πω ότι, όπως και στους φορείς, δεν ισχύει ότι χθες είπαμε ότι έχει καταργηθεί ο νόμος. Όπως ακούσατε από τους φορείς, δεν εφαρμόζεται ο νόμος πολλά χρόνια τώρα, αυτό το 1,5%. Ο νόμος 4779/2021 προβλέπει, εδώ και 4 χρόνια, την καταβολή του 1,5% επί του τζίρου των ψηφιακών πλατφορμών στον ΕΚΟΜΕ. Ο νόμος, που θα μπορούσε να αποφέρει πάνω από 7 έως 10 εκατομμύρια ευρώ υπέρ της ελληνικής παραγωγής, δεν εφαρμόζεται, ενώ, αντίθετα, οι ψηφιακές πλατφόρμες, που είναι αφορολόγητες, επιδοτούνται αδρά, μέσω των εταιρειών των εκτελεστών παραγωγών, με 40%50 cash back και επιπρόσθετα με 30% tax credit.

Στο άρθρο 19, προβλέπεται η δυνατότητα σε υπαλλήλους του ιδιωτικού τομέα να καταλάβουν θέσεις ευθύνης στο νέο Οργανισμό. Υποστηρίζουμε ότι με αυτή τη διάταξη, πρώτον, απαξιώνεται το μόνιμο και σταθερό προσωπικό του δημοσίου. Δεύτερον, αποδυναμώνεται η θεσμική μνήμη και συνέχεια του Οργανισμού. Και τρίτον, υπάρχει ο κίνδυνος να εμφανιστεί το φαινόμενο των «περιστρεφόμενων θυρών», που δημιουργείται, από τη δυνατότητα των στελεχών να μετακινούνται, μεταξύ θέσεων ευθύνης του δημοσίου τομέα και των ιδιωτικών επιχειρήσεων.

Προτείνουμε την κατάργηση αυτής της πρόβλεψης και τη στελέχωση των θέσεων ευθύνης, με τη διαδικασία των κρίσεων από δημόσιους υπαλλήλους.

Στο Μέρος Γ΄, άρθρα 22-41, που αποτελείται από 20 άρθρα, περιγράφεται ένα πρόγραμμα στήριξης οπτικοακουστικών έργων, που θα γυρίζονται στην Ελλάδα, στο Cash Rebate Greece. Όλα τα άρθρα αφιερώνονται στην αναλυτική περιγραφή των όρων και προϋποθέσεων χρηματοδότησης των ξένων κινηματογραφικών τηλεοπτικών και κινηματογραφικών παραγωγών, που θα γυρίζονται, στην Ελλάδα.

Θα πρέπει να κατανοηθεί και να τεθεί καλύτερα το ζήτημα του Cash Rebate. Υπάρχει πάνω στο σχέδιο νόμου μια σύγχυση, αναφορικά με τον όρο, που τον ονομάζει σαν επιχορήγηση, την ώρα που αυτό λειτουργεί, ως επιστροφή φόρου. Επιπλέον, αναφορικά με το cash rebate δεν υπάρχει καμία αναφορά σε υποχρέωση συνεργασίας των διεθνών παραγωγών, που λαμβάνουν cash rebate, με Έλληνες επαγγελματίες από το χώρο του κινηματογράφου. Θα πρέπει να δοθούν κίνητρα, μέσω ενός μητρώου επαγγελματιών τεχνικών και καλλιτεχνών και μέσω της σύναψης συλλογικής σύμβασης εργασίας, ώστε να προστατευθεί το τεχνικό προσωπικό.

Μια περαιτέρω έλλειψη του νομοσχεδίου αφορά τα περιφερειακά προγράμματα. Αυτά αναφέρονται εντός του νομοσχεδίου, χωρίς να υπάρχει καμία περαιτέρω επεξήγηση. Ποια θα είναι αυτά τα προγράμματα; Πώς θα λειτουργούν; Υπό την ευθύνη ποιου φορέα θα λειτουργούν;

Στο άρθρο 41, παράγραφος 2, η πρόβλεψη του άρθρου για υποχρέωση παράδοσης στον φορέα αυτούσιο αντίγραφο του οπτικοακουστικού έργου, καθώς και η χρήση του από άλλους δημόσιους οργανισμούς, είναι ιδιαιτέρως προβληματική και ανεδαφική, είτε πρόκειται για ελληνική παραγωγή, είτε για διεθνή συμπαραγωγή, καθώς προσκρούει σε πλήθος νομικών ζητημάτων πνευματικής ιδιοκτησίας και αγνοεί ή παραγνωρίζει τον τρόπο λειτουργίας της διεθνούς οπτικοακουστικής βιομηχανίας.

Στο άρθρο 42, παράγραφος 2, για τους ιδιώτες, κυρίως κατόχους ή νομείς υλικών φορέων οπτικοακουστικών έργων, υπό οποιαδήποτε ιδιότητα, η υποχρέωση παράδοσης αντιτύπων, που θεσπίζει η παράγραφος 2, είναι προδήλως αντισυνταγματική. Το ψηφιακό αποθετήριο, που θεσπίζει το άρθρο 42, εν γένει, δεν μπορεί να δημιουργηθεί με επιβολή υποχρέωσης παρά μόνο προαιρετικά.

Ως εκ τούτου, μόνο τα κρατικά νομικά πρόσωπα, ακόμα και αν λειτουργούν ως ανώνυμη εταιρεία, όπως η ΕΡΤ, μπορούν να υπόκεινται στις υποχρεώσεις του άρθρου αυτού. Για τους ιδιώτες δικαιούχους, μόνο η προαιρετική παράδοση του υλικού φορέα δεν εγείρει νομικά προβλήματα.

Η διάταξη, ως έχει, προσκρούει στο συνταγματικά κατοχυρωμένο δικαίωμα ιδιοκτησίας των δικαιούχων, τόσο ως εμπράγματο δικαίωμα επί των υλικών φορέων, όσο και ως πνευματικής ιδιοκτησίας επί του ενσωματωμένου στο υλικό φορέα οπτικοακουστικού έργου.

Άρθρο 46 και τα επόμενα. Δεν γίνεται κατανοητό πως οι μεγαλεπήβολοι στόχοι του Ιδρύματος για το βιβλίο θα εξυπηρετηθούν από την αδύναμη διοικητική οργάνωση, όπως αυτή περιγράφεται, στο νομοσχέδιο. Από την απουσία ικανού αριθμού εκπροσώπων του κλάδου των εκδοτών βιβλίου, από τις υπερβολικές πάγιες δαπάνες και κυρίως, από το χαρακτήρα Νομικού Προσώπου Ιδιωτικού Δικαίου, χωρίς ικανότητα ουσιαστικών παρεμβάσεων. Ο κλάδος του βιβλίου απαιτεί τη σύλληψη και την επιτυχή εφαρμογή θεσμικών παρεμβάσεων στην εκπαίδευση, στις βιβλιοθήκες, στα οικονομικά και ασφαλιστικά ζητήματα, που τον καταδυναστεύουν και όχι τις επικοινωνιακού και διακοσμητικού χαρακτήρα δράσεις, που αναλαμβάνονται από τους φορείς, που υποτίθεται πως υποστηρίζουν την αγορά του βιβλίου και τη φιλαναγνωσία.

Η σύνθεση του Διοικητικού Συμβουλίου του σχεδιαζόμενου φορέα, που αφενός ελάχιστα διαφέρει από τη σημερινή του Ελληνικού Ιδρύματος Πολιτισμού και αφετέρου είναι το μόνο όργανο, που αποφασίζει, είναι αδύνατον να στηρίξει τις σύνθετες λύσεις, που απαιτούνται.

Στο άρθρο 47, παράγραφος 1, να προστεθεί η φράση «στηρίζει και χρηματοδοτεί μεταφράσεις στην ελληνική γλώσσα σημαντικών ξένων έργων για τα ελληνικά γράμματα, το βιβλίο και τον πολιτισμό».

Στο άρθρο 50. Επειδή καταστατικοί σκοποί του Ελληνικού Ιδρύματος Βιβλίου και Πολιτισμού αφορούν, σε πάρα πολύ μεγάλο ποσοστό, τις εκδοτικές επιχειρήσεις, πιστεύουμε ότι οι εκδότες θα πρέπει να εκπροσωπούνται στο Διοικητικό Συμβούλιο, σε ποσοστό 40%, επί του συνόλου των μελών, όπως ειπώθηκε και στην προηγούμενη συνεδρίαση.

Ταυτόχρονα, θα πρέπει να προβλέπεται στο Διοικητικό Συμβούλιο η συμμετοχή ενός μέλους από την Ένωση Ελλήνων Βιβλιοθηκονόμων και Επιστημόνων της Πληροφόρησης, του μόνου αναγνωρισμένου επιστημονικού Σωματείου, που αντιπροσωπεύει τους Βιβλιοθηκονόμους, σε όλες τις βιβλιοθήκες της χώρας.

Η ΕΕΒΕΠ είναι μέλος διεθνών οργανισμών, διοργανώνει συνέδρια, ημερίδες και τα μέλη της έχουν τεράστια εμπειρία στην άσκηση πολιτικής για το βιβλίο και όχι μόνο. Άλλωστε, από την ανάγνωση του σχεδίου νόμου είναι εμφανές ότι οι σκοποί και οι στόχοι τους εμπίπτουν στις καθημερινές εργασίες των βιβλιοθηκών.

Στο άρθρο 94, παρατηρούνται τα ακόλουθα. Στην Αιτιολογική Έκθεση του νομοσχεδίου, θα πρέπει να περιγράφονται αναλυτικά οι λόγοι δημοσίου συμφέροντος, που επιβάλλουν τη θέσπιση των σχετικών ρυθμίσεων του άρθρου 94, οι οποίες, αθροιστικώς αξιολογούνται, ως εξαιρετικά επαχθείς, ιδίως για φορείς με εν εξελίξει επενδυτικά σχέδια, υπαχθέντα στο νόμο 4487, το 2017, στο όριο της αντισυνταγματικότητας.

Οι διατάξεις του άρθρου 94 είναι, εν πολλοίς, δυσνόητες και ερμηνευτικώς αμφίσημες. Νομοτεχνικά, η διατύπωση των μεταβατικών διατάξεων ενός νομοσχεδίου απαιτεί λιτότητα, σαφήνεια και πληρότητα. Η περιπτωσιολογία του άρθρου 94, που, όμως, αφήνει αρρύθμιστα πλείστα κρίσιμα ουσιαστικά πεδία, παρίσταται αλυσιτελής, εν προκειμένω.

Στο άρθρο 94, παράγραφος 1, από τις 5 Μαΐου, έως τις 30 Σεπτεμβρίου του 2024, ο νέος φορέας δεν θα δέχεται αιτήσεις για το cash rebate, εξέλιξη αρνητική για τη διεθνή εικόνα της χώρας και τις συμπαραγωγές, που είναι στα σκαριά. Στη συνέχεια, για να εφαρμοστεί το πρόγραμμα, χρειάζεται και πληθώρα ΚΥΑ και Υπουργικών Αποφάσεων. Δηλαδή, σταματάει απότομα οποιαδήποτε χρηματοδότηση, για να επανέλθει 5 μήνες αργότερα και αν.

Κυρίες και κύριοι συνάδελφοι, η παθολογία της κοινωνίας μας έχει προχωρήσει σε πρωτόγνωρα επίπεδα βαρβαρότητας, έλλειψης ανατροφής και εγκληματικότητας. Στα δελτία ειδήσεων, διαρκώς, προβάλλονται νέα κρούσματα βίας, με κύρια θύματα μικρά παιδιά, από βρέφη έως νέους. Αναλύουμε την εγκληματικότητα, τις λεπτομέρειες οικογενειακών δραμάτων, τις δικαστικές αποφάσεις, αλλά όλα αυτά είναι, σαν να έχουμε χτυπηθεί από πέτρα και εμείς κοιτάμε το τραύμα, κοιτάμε την πέτρα και αγνοούμε αυτόν, που συστηματικά μας πετά τις πέτρες.

Ως κοινωνία, πρέπει να μπορούμε να διασφαλίσουμε την ταυτότητα, τις αξίες, την ιστορική μνήμη, την αξιοπρέπεια και τα παιδιά μας. Ελεύθεροι από την κατά συρροή πλύση εγκεφάλου από θεάματα, με προσβλητική, ευτελιστική και χυδαία αντιμετώπιση των θεσμών και των λειτουργών τους, της εθνικής ιστορίας, της προσωπικής αξιοπρέπειας.

Η «ΝΙΚΗ», από την πρώτη ημέρα ίδρυσής της, έχει προτείνει τη σύσταση ειδικής διεύθυνσης και ενασχόλησης, με τη βιομηχανία παιδικής ψυχαγωγίας, με κύρια αποστολή τον έλεγχο σε παιχνίδια, παιδικά προγράμματα και κανάλια, που δημιουργούν επιθετικότητα, ασέβεια και ανηθικότητα και καταστρέφουν την αθωότητα της παιδικής ηλικίας.

Η ελευθερία της καλλιτεχνικής έκφρασης είναι καθόλα σεβαστή, πάντοτε μέσα στα όρια του αμοιβαίου σεβασμού αξιών, όπως ο θεσμός της οικογένειας, η γενετήσια αξιοπρέπεια, η ιστορική μνήμη της πατρίδας μας, η καλλιέργεια αξιών στην αγωγή των παιδιών.

Κύριε Υπουργέ, κανείς δεν έχασε, διδάσκοντας αξίες, όπως και κανείς δεν έχασε, υπερασπιζόμενος τις αξίες. Αντιθέτως, σήμερα, θερίζουμε τις αποδομητικές θύελλες, που έσπειραν οι κυβερνήσεις των τελευταίων δεκαετιών, υπακούοντας σε κελεύσματα υπερεθνικών κέντρων εξουσίας. Αυτό πρέπει να σταματήσει όσο είναι ακόμα καιρός.

Σας ευχαριστώ πολύ.

**ΧΡΙΣΤΟΦΟΡΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε πολύ, κ. Τσιρώνη.

Ο κ. Κόντης, από την Κ.Ο. «ΣΠΑΡΤΙΑΤΕΣ», δεν είναι εδώ.

Ο κ. Καραναστάσης, από Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», δεν είναι εδώ.

Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Αρχικά, θέλω να ευχαριστήσω όλους τους Εισηγητές όλων των Κομμάτων, για την πολύ χρήσιμη συζήτηση και όσους από εσάς κάνατε προτάσεις.

Τι κάνουμε εδώ πέρα ως νομοθετική εξουσία; Αυτό το οποίο κάνουμε είναι να ψηφίζουμε νόμους. Οι νόμοι αυτοί είναι ιδεατοί ή είναι ρεαλιστικοί; Ο δικός μας στόχος είναι οι νόμοι να είναι ρεαλιστικοί. Και εδώ πέρα, πιστεύουμε ότι έχουμε, πράγματι, ένα σημαντικό νοικοκύρεμα στους φορείς του σύγχρονου πολιτισμού και θέλω να γίνω πιο συγκεκριμένος.

Ξεκινάμε, λοιπόν, με το νέο φορέα, το «Ελληνικό Κέντρο Κινηματογράφου, Οπτικοακουστικών μέσων και Δημιουργίας – Ε.Κ.Κ.Ο.ΜΕ.Δ. Α.Ε - Creative Greece S.A.».

Και γιατί λέω ότι είναι νοικοκύρεμα; Είναι νοικοκύρεμα για τις κινηματογραφικές και τις τηλεοπτικές παραγωγές. Ο σκοπός μας είναι να έχουμε, ως πολιτεία, ως χώρα, μία ενιαία εθνική πολιτική, ώστε να μπορέσουμε επιτέλους να μη στέλνουμε λάθος μηνύματα στο εξωτερικό.

Επιλεκτικά ή ποσοτικά προγράμματα; Νομίζω ότι το είπαν και κάποιοι από τους φορείς πολύ ωραία. Δεν είναι ανταγωνιστικό το ένα εναντίον του άλλου, είναι συμπληρωματικά και όταν είναι συμπληρωματικά, νομίζω ότι καταλαβαίνουμε όλοι, ότι είναι πολύ προτιμότερο τα συμπληρωματικά αυτά εργαλεία να βρίσκονται, υπό μία σκέπη, σε έναν φορέα, παρά να είναι σε δύο διαφορετικούς φορείς, όπου μπορεί και να μη συντονίζονται τόσο καλά.

Έγινε, όμως, ζήτημα και για τα ποσοστά. Θέλω να σας πω ότι, πράγματι, υπάρχει, είναι διαφορετικοί κουμπαράδες, να το εξηγήσω πολύ απλά, απ’ όπου αντλούνται τα χρήματα για τα επιλεκτικά και τα ποσοτικά προγράμματα.

Όντως, τα επιλεκτικά προγράμματα, τα οποία χρηματοδοτεί το Ελληνικό Κέντρο Κινηματογράφου, προέρχονται από την τακτική επιχορήγηση από το Υπουργείο Πολιτισμού προς το Ελληνικό Κέντρο Κινηματογράφου, συνεπώς, από τον από τον προϋπολογισμό του κράτους και σε αντίθεση με τα ποσοτικά προγράμματα, που έρχονται από το Πρόγραμμα Δημοσίων Επενδύσεων και από το ΕΣΠΑ. Συνεπώς, ναι, ο κινηματογράφος είναι και τέχνη, ο κινηματογράφος είναι και παραγωγή.

Σε αυτό, κύριε Δελή, συμφωνούμε ότι υπάρχουν αυτές οι δύο διαστάσεις. Εδώ πέρα, όμως, θέλουμε να δούμε πως μπορούμε να αξιοποιήσουμε στο μέγιστο και τις δύο αυτές διαστάσεις, χωρίς να εθελοτυφλούμε.

Θέλω πω κάποια πράγματα πάλι, για τον πόρο του 1,5%, για το οποίο ακούσαμε πιο πριν. Θέλω να επαναλάβω ότι ο πόρος του 1,5% του άρθρου 8 του ν.3905/2010 δεν καταργείται και συνεχίζει να ισχύει κανονικά, με τις προβλέψεις του εν λόγω νόμου. Ο αντίστοιχος πόρος του άρθρου 17 του ν.4779/ 2021 συνεχίζει και προβλέπεται, ως πόρος του νέου φορέα.

Επίσης, όμως, θεσμοθετείται ένας νέος πόρος για τη στήριξη του ελληνικού κινηματογραφικού τομέα, σε συνεργασία με το Υπουργείο Οικονομικών, δηλαδή, το 50% από τα τέλη συνδρομητικής τηλεόρασης του άρθρου 54 του ν.4389/2016.

Αυτό είναι πολύ σημαντικό, καθώς μέσω αυτού θα μπορέσουμε πράγματι να αυξήσουμε τους πόρους, κυρίως των τηλεοπτικών προγραμμάτων, που μέχρι σήμερα, τρέχει το Ελληνικό Κέντρο Κινηματογράφου και τους πόρους, που πάνε στη στήριξη της προώθησης της ελληνικής κινηματογραφικής και οπτικοακουστικής τέχνης, διεθνώς, κάτι το οποίο είναι πάγιο αίτημα των Ελλήνων δημιουργών.

Ένα από τα βασικά ζητήματα, όμως, τα οποία συζητάμε και σήμερα, έχει να κάνει με το νέο χρηματοδοτικό πρόγραμμα το νέο cash rebate, όπου θέλω να τονίσω ότι έχουμε μια σημαντική αυστηροποίηση των όρων του cash rebate και αρκετοί μάλιστα είπατε πως πρέπει να χρηματοδοτούμε περισσότερο τον κινηματογράφο, λιγότερο την τηλεόραση, κάποιοι υπονόησαν ότι είναι ένας τρόπος να χρηματοδοτούμε τα κανάλια και θέλω να σας πω ότι η αυστηροποίηση αυτή περιορίζει, στην πραγματικότητα, τη χρηματοδότηση προς τα κανάλια. Πρώτον, περιορίζεται το μέγιστο ποσό, από τα 12 εκατομμύρια ευρώ, στα 8 εκατομμύρια ευρώ, που νομίζω ότι όλοι καταλαβαίνουμε ότι είναι μια σημαντική μείωση, αλλά και στις τηλεοπτικές σειρές μυθοπλασίας, όπου υπερδιπλασιάζουμε το ποσό ανά επεισόδιο, το κόστος παραγωγής επεισοδίου, που πρέπει να υπάρχει. Κάποιοι ισχυρίστηκαν ότι και στο παρελθόν είχαν κατατεθεί και κοινοβουλευτικές ερωτήσεις, όπου αναρωτιόντουσαν για ποιον λόγο η ελληνική πολιτεία χρηματοδοτεί κάποιου είδους σειρές. Ο λόγος για τον οποίο αυξάνουμε, λοιπόν, το κόστος ανά επεισόδιο είναι, διότι θέλουμε να χρηματοδοτούμε ποιοτικές παραγωγές, οι οποίες πράγματι προωθούν τον ελληνικό πολιτισμό. Άρα, έχουμε ένα σημαντικό νοικοκύρεμα και στο cash rebate και το λέω αυτό το πράγμα, διότι πολλοί από εσάς αναφέρθηκαν, σε υποτιθέμενα χρέη του cash rebate. Εγώ θα σας πω ότι δημοσιονομικά θέλουμε να είναι ένα βιώσιμο εργαλείο. Νομίζω, ότι όλοι αναγνωρίζουμε πως είναι ένα πολύ σημαντικό εργαλείο το cash rebate και θέλω πραγματικά να δω, αν το αναγνωρίζουμε στην πράξη, όχι μόνο στα λόγια και είναι κάτι, το οποίο όλοι οι φορείς, ανεξαιρέτως, είπαν ότι έχει συμβάλει πολύ θετικά το cash rebate σ’ όλο τον χώρο της κινηματογραφικής τέχνης και των κινηματογραφικών παραγωγών.

Θα το ψηφίσετε το νέο cash rebate; Πραγματικά, θέλω να δω τη στάση των Κομμάτων εδώ πέρα, διότι αν δικαιολογήσω, λοιπόν, ότι μπορεί κάποιοι από εσάς να διαφωνείτε στη συγχώνευση των δύο φορέων του Ελληνικού Κέντρου Κινηματογράφου και του ΕΚΟΜΕ, στο cash rebate δεν υπάρχει συγχώνευση. Το cash rebate είναι κάτι, το οποίο όλη η αγορά βλέπει τις θετικές επιπτώσεις. Θα είστε απέναντι από το νέο cash rebate, ναι ή όχι;

Πάμε, όμως και στα νέα καθεστώτα, τα οποία προσθέτουμε. Τα κινούμενα σχέδια, στην παγκόσμια αγορά, είναι και αυτά μια τέχνη και βλέπουμε όλο και περισσότερες παραγωγές στα κινούμενα σχέδια, όχι απλώς να έχουν εμπορικές επιτυχίες, αλλά να έχουν, να περνάνε σημαντικά μηνύματα και να προωθούν τον πολιτισμό κάποιων χωρών και κάποιων τομέων. Θέλουμε και εμείς να ενισχύσουμε τα ελληνικά κινούμενα σχέδια, ναι ή όχι; Θέλουμε να δώσουμε ουσιαστικά κίνητρα; Αυτό προσπαθούμε να κάνουμε, με το νέο καθεστώς για τα κινούμενα σχέδια και εδώ πέρα, πραγματικά, θέλω να δω τη στάση των πολιτικών Κομμάτων, ειδικά όταν έχετε τους φορείς να σας λένε ότι για πρώτη φορά η ελληνική πολιτεία έρχεται και μας δίνει κάποια ουσιαστικά κίνητρα, τα οποία θεωρούμε ότι θα βοηθήσουν τα κινούμενα σχέδια. Αυτό, όμως, είναι κάτι το οποίο, όπως είπα και πιο πριν, θα το δούμε στην πράξη από τη στάση, που θα τηρήσουν όλα τα πολιτικά Κόμματα.

Το ίδιο ισχύει και για τα ψηφιακά παιχνίδια, για το video gaming και αυτό είναι τέχνη και, μέσω των ψηφιακών παιχνιδιών, προωθείται πλέον ο πολιτισμός. Και εμείς έχουμε ένα πολύ σημαντικό πολιτισμό, τον οποίο μπορούμε να προωθήσουμε από τα ψηφιακά παιχνίδια και ξέρετε πολύ καλά την μεγάλη επιρροή, που έχουν τα ψηφιακά παιχνίδια, ειδικότερα στις νέες γενιές. Θέλουμε να δώσουμε ουσιαστικά κίνητρα στους Έλληνες σχεδιαστές ψηφιακών παιχνιδιών, για να μπορέσουν να προωθήσουν, ως ψυχαγωγικό μέσο και ως μέσο πολιτισμού, τα ψηφιακά παιχνίδια, ναι ή όχι; Θέλω πραγματικά να δω, αν όλο το κομμάτι των ψηφιακών παιχνιδιών θα το βάλετε απέναντί σας ή πράγματι θα ψηφίσετε το νέο καθεστώς του cash rebate. Αυτά είναι ερωτήματα, που πραγματικά τα έχω και θέλω να δω τι θα κάνετε.

Όσον αφορά το βιβλίο. Στο βιβλίο, αν πάτε στο άρθρο 48, θα δείτε ότι η ετήσια επιχορήγηση από τον τακτικό προϋπολογισμό, εξασφαλισμένη χρηματοδότηση, από το κράτος. Οικονομική αυτοτέλεια, δεν λέγαμε; Οικονομική αυτοτέλεια θα έχει ο νέος φορέας για το βιβλίο. Ξεκάθαρα, ρητά. Θα έχει, όμως, τη δυνατότητα νέος φορέας, ναι, να αντλεί και χρήματα από άλλους φορείς. Μπορεί να είναι ευρωπαϊκά προγράμματα, μπορεί να ακόμα και από τον ιδιωτικό τομέα. Θέλουμε έναν ισχυρό φορέα για το βιβλίο; Αυτό είναι το πραγματικό ερώτημα. Εάν δεν θέλετε φορέα για το βιβλίο, μην το ψηφίσετε. Κάποια από τα κόμματα που κυβέρνησαν όπως ο ΣΥΡΙΖΑ, τα στελέχη της Νέας Αριστεράς, είχαν τη δυνατότητα πέντε χρόνια να δημιουργήσουν το φορέα για το βιβλίο. Δεν το κάνανε. Εγώ πιστεύω ότι πραγματικά δεν θέλουν φορέα για το βιβλίο, εάν το καταψηφίσουνε.

Μπορεί ο φορέας αυτός να είναι ο τέλειος φορέας; Δεν υπάρχουν τέλειοι φορείς. Θέλετε, όμως, να υπάρχει ένας φορέας για το βιβλίο; Θέλουμε να υπάρχει ένας φορέας, ο οποίος θα μπορεί να χαράζει και να υλοποιεί πολιτικές για τη φιλαναγνωσία, δράσεις, όπως το Βιβλιοnet, με τη βάση δεδομένων των εκδοτών των Ελλήνων, με το πρόγραμμα το μεταφραστικό το GreekLit, να έχουμε σημαντικές κοινωνικές και εκπαιδευτικές δραστηριότητες; Τα θέλουμε αυτά; Εάν δεν τα θέλουμε, τότε, δεν ψηφίζουμε το φορέα για το βιβλίο και αφήνουμε την κατάσταση, όπως είναι σήμερα. Εάν, όμως, πιστεύουμε ότι είναι ένα βήμα προς τα εμπρός, μαζί σας. Δεν είναι το τέλειο βήμα. Μπορεί να έχει κάποια λάθη. Δεν ισχυριζόμαστε ότι φτιάχνουμε τέλειους φορείς. Ισχυριζόμαστε, όμως, ότι κάνουμε ένα πολύ σημαντικό βήμα προς τα εμπρός και κλείνουμε μια ανορθογραφία, που υπήρχε, την τελευταία δεκαετία. Αυτό είναι, που πραγματικά, σας καλώ να σκεφτείτε. Δεν είναι ο τέλειος φορέας. Θέλουμε, όμως, φορέα για το βιβλίο ή δεν θέλουμε; Εάν θέλουμε φορέα για το βιβλίο, το ψηφίζουμε. Εάν δεν θέλουμε φορέα για το βιβλίο, βρίσκουμε δικαιολογίες και το καταψηφίζουμε.

Φεστιβάλ Αθηνών - Επιδαύρου. Το φεστιβάλ Αθηνών - Επιδαύρου, νομίζω το είπε πολύ ωραία και ο Πρόεδρος του Φεστιβάλ, δεν αποσκοπεί στο κέρδος. Οι εταιρείες, όπως ξέρετε, αποσκοπούν στο κέρδος. Άρα και εδώ πέρα υπήρχε μια ανορθρογραφία, την οποία έπρεπε να διορθώσουμε. Επίσης, το Φεστιβάλ Αθηνών - Επιδαύρου, το ξέρετε όλοι σας, λειτουργεί και με εποχιακά κριτήρια. Λειτουργούσε. Πρέπει και αυτό να το αντιμετωπίσουμε, ως πολιτεία και γι’ αυτό, χθες, είπα ότι κινούμαστε ορθολογικά. Θέλουμε να διασφαλίσουμε την εύρυθμη και ομαλή λειτουργία του Φεστιβάλ Αθηνών - Επιδαύρου. Γι’ αυτό το λόγο, λοιπόν, προχωράμε και το αλλάζουμε από ανώνυμη εταιρεία, που ήταν μέχρι σήμερα, σε νομικό πρόσωπο ιδιωτικού δικαίου. Εάν θέλετε να ενισχύσετε το Φεστιβάλ Αθηνών - Επιδαύρου, θα το ψηφίσετε. Εάν θέλετε να βρείτε δικαιολογίες, για να το καταψηφίσετε και εδώ πέρα, μπορείτε να βρείτε πολλές δικαιολογίες να μην το ψηφίσετε. Δεν θα είναι η πρώτη φορά, που συμβαίνει αυτό στο ελληνικό Κοινοβούλιο.

Ορχήστρα των Χρωμάτων. Νομίζω ότι μετά την παρέμβαση, που έκανε στους φορείς, η Ορχήστρα των Χρωμάτων, δεν βρίσκω δικαιολογία, σε κανέναν πραγματικά, να μην ψηφίσει αυτές τις διατάξεις. Και επαναλαμβάνω, δεν είναι μόνο το γεγονός ότι αποκαθιστούμε τους μουσικούς και διοικητικούς της Ορχήστρας των Χρωμάτων. Είναι και το γεγονός ότι παράλληλα ενισχύουμε την Εθνική Λυρική Σκηνή. Για μένα είναι και τα δύο, πραγματικά, πολύ σημαντικοί στόχοι.

Το ίδιο ισχύει και για την Καμεράτα. Ακούσατε, νομίζω, τον Πρόεδρο του Μεγάρου Μουσικής Αθηνών, ο οποίος σας εξήγησε ότι δεν υπήρχε η δυνατότητα να έχουμε ορχηστρικά σχήματα στο Μέγαρο Μουσικής Αθηνών. Την ίδια στιγμή, υπήρχε το πρόβλημα με τους μουσικούς της Καμεράτα. Και εδώ πέρα, προσπαθούμε να κάνουμε ένα πολύ σημαντικό νοικοκύρεμα και για τους μουσικούς της Καμεράτα, αλλά και για το Μέγαρο Μουσικής, ώστε να έχει το δικό του ορχηστρικό σχήμα.

Όσον αφορά το Ακροπόλ, πράγματι, είναι ένα πολύ μεγάλο στοίχημα για την ελληνική πολιτεία και είναι κάτι, το οποίο νομίζω όλοι το αναγνωρίζουμε. Είναι ένα εξαιρετικό κτίριο, σε πάρα πολύ σημαντική τοποθεσία των Αθηνών, το οποίο θέλουμε να το αξιοποιήσουμε. Για να μπορέσουμε, όμως, να ανοίξουμε το Ακροπόλ, πρέπει να το στελεχώσουμε. Πρέπει να υπάρχουν άνθρωποι, οι οποίοι θα είναι, από το πρωί μέχρι το βράδυ, εκεί πέρα και να τρέχουν χίλια δυο πράγματα με το Ακροπόλ. Εάν δεν έχουμε αυτή τη διοικητική δομή, είναι πολύ δύσκολο να μπορέσουμε να το κάνουμε αυτό το πράγμα.

Και το λέω από εμπειρία, γιατί, τα τελευταία χρόνια, δυστυχώς, το ΑΚΡΟΠΟΛ πράγματι δεν έχει ανοίξει. Ο στόχος μας είναι να ανοίξουμε το ΑΚΡΟΠΟΛ, ώστε να μπορέσουμε να φτιάξουμε εκεί ένα χώρο για τον πολιτισμό και την τεχνολογία. Ναι, κύριε συνάδελφε, εγώ πιστεύω στην αξιοποίηση της τεχνολογίας, στο χώρο του πολιτισμού και ειδικότερα στο κομμάτι του σύγχρονου πολιτισμού. Νομίζω ότι προκαλούνται πολύ σημαντικές συνέργειες, τις οποίες έχουμε ανάγκη, εδώ πέρα, στη χώρα. Όταν αναφερόμαστε στο κομμάτι του σύγχρονου πολιτισμού, προφανώς, συμπεριλαμβάνουμε ξεκάθαρα και το κομμάτι του ψηφιακού παιχνιδιού, το οποίο μπορεί κάποιοι να μη θεωρούσαν, μέχρι πρότινος, κομμάτι του πολιτισμού, αλλά και το κομμάτι στα κινούμενα σχέδια.

Κλείνοντας, θέλω να πω πως στο πρόγραμμα του cash rebate, πράγματι, μέσα στο πλαίσιο του νοικοκυρέματος, θα το σταματήσουμε το πρόγραμμα, για μερικούς μήνες, για δύο λόγους. Πρώτον, για να ολοκληρωθούν οι διαδικασίες, προκειμένου να εξυπηρετηθούν όλες οι αιτήσεις, που είναι, αυτή τη στιγμή, σε αναμονή και δεύτερον, προκειμένου να προετοιμαστούμε για τη λειτουργία των νέων καθεστώτων. Θέλουμε, όταν ξανανοίξουμε σε λίγο καιρό το πρόγραμμα του cash rebate, να μπορούμε να απαντάμε στα αιτήματα πολύ πιο γρήγορα, σε πολύ καλύτερους χρόνους και, φυσικά, θα τηρήσουμε στο ακέραιο όλες τις δεσμεύσεις, που έχουμε αναλάβει.

Έγινε, όμως και μια αναφορά στο τι είδους πολιτιστικά κριτήρια θα υπάρξουν στα καθεστώτα ενίσχυσης. Θέλω να πω ότι τα πολιτικά κριτήρια αποτελούν μέρος των υπουργικών αποφάσεων - ναι, βεβαίως, υπάρχουν υπουργικές αποφάσεις - και είναι ποσοτικής φύσης, θα αυστηροποιηθούν, προκειμένου τα προγράμματα να επικεντρωθούν σε πιο ποιοτικές παραγωγές, που είναι και ο στόχος μας. Και γι’ αυτό ανεβάζουμε τα όρια στο πρόγραμμα του cash rebate σε παραγωγές, που διασφαλίζουν, όμως και τη δημοσιονομική βιωσιμότητα του προγράμματος - βεβαίως χρειάζεται και το Υπουργείο Οικονομικών, σαφέστατα χρειάζεται, χρηματοδότηση είναι - και σε παραγωγές, που προβάλλουν τον ελληνικό πολιτισμό και την Ελλάδα, ευρύτερα, στο εξωτερικό. Μην το ξεχνάμε, αυτός είναι ένας από τους βασικούς μας στόχους. Ένας από τους βασικούς στόχους, για τον οποίον η πολιτεία, το 2017, θεσμοθέτησε το πρόγραμμά του cash rebate. Στο πλαίσιο, λοιπόν, αυτό ο νόμος προβλέπει πώς παραγωγές, που θίγουν την αξιοπρέπεια του ανθρώπου και προγράμματα, που εισάγουν ή προάγουν διακρίσεις, βάσει φύλου, φυλετικής ή εθνοτικής καταγωγής, εθνικότητας, θρησκείας, πεποιθήσεων, αναπηρίας, ηλικίας ή ακόμα και σεξουαλικού προσανατολισμού.

Δεν ξέρω, αν πρέπει να απαντήσω σε κάποια από τα σχόλια, που έγιναν, ειδικότερα από συναδέλφους, οι οποίοι δεν βρίσκονται, εδώ αυτή τη στιγμή.

Θα απαντήσω στην κυρία Γρηγοράκου και θα πω ότι η Ταινιοθήκη παραμένει φορέας διατήρησης της πολιτικής κληρονομιάς, βεβαίως και μάλιστα, διαδραματίζει εξαιρετικά σημαντικό ρόλο. Στο Διοικητικό Συμβούλιο του Ελληνικού Ιδρύματος Βιβλίου και Πολιτισμού, ήδη, έχουμε προβλέψει να είναι μέσα και εκδότες και βιβλιοπώλες και συγγραφείς, μεταφραστές από κάθε ομάδα και έχουμε βάλει επίσης και έναν ή μία υπάλληλο από το Υπουργείο Παιδείας, ακριβώς, επειδή θέλουμε να υπάρχει η σχέση με τις σχολικές βιβλιοθήκες.

Νομίζω ότι αυτό είναι σημαντικό να το λέμε. Ακούστηκε από πολλούς φορείς. Η αρμοδιότητα, όσον αφορά το βιβλίο, ξεπερνάει το Υπουργείο Πολιτισμού και γι’ αυτό θεωρούμε απολύτως απαραίτητο να υπάρχει ένας ισχυρός φορέας, με οικονομική αυτοτέλεια, με διοικητική αυτοτέλεια, που θα εκπροσωπεί όλο το οικοσύστημα του βιβλίου, γιατί αυτό ξεφεύγει από τις αυστηρές αρμοδιότητες του Υπουργείου Πολιτισμού.

Θα απαντήσω, επίσης και στον κύριο Δελή. Να πω ότι είπατε «όλα στο μίξερ». Ναι, θέλουμε τα δύο νέα καθεστώτα του cash rebate, τα θεωρούμε εξαιρετικά σημαντικά. Είμαι σίγουρος, γιατί γνωρίζω την ευαισθησία σας και το ενδιαφέρον, που έχετε στα θέματα του πολιτισμού, ότι και εσείς πιστεύετε ότι είναι πολύ σημαντικό να ενισχύσουμε τόσο τα κινούμενα σχέδια όσο και το ψηφιακό παιχνίδι. Δεν θεωρώ ότι είναι «όλα στο μίξερ». Αυτό που προσπαθούμε να κάνουμε είναι να ανοίξουμε νέα καθεστώτα, να ανοίξουμε νέες πόρτες στην προσπάθεια αξιοποίησης και των νέων τεχνολογιών.

Για εμάς είναι προτεραιότητα αυτό και γι’ αυτόν το λόγο φέρνουμε και τα δύο νέα καθεστώτα. Αυτά ήθελα να πω εγώ, από τη δική μου πλευρά.

Κλείνοντας, θέλω να κάνω ένα πολύ γρήγορο σχόλιο, για τη συζήτηση, που είχαμε με τους φορείς. Με σχεδόν όλους τους φορείς είχαμε πραγματοποιήσει αρκετές συναντήσεις και στο Υπουργείο Πολιτισμού, στο γραφείο μου, συγκεκριμένα. Θα τολμήσω να πω ότι πολλοί από τους φορείς, οι περισσότεροι, έχουν συμβάλλει στη συνδιαμόρφωση του συγκεκριμένου νομοσχεδίου. Κάποια από τα σχόλια, που έκαναν, θεωρούμε ότι μπορούμε να τα ενσωματώσουμε στο νομοσχέδιο, να το βελτιώσουμε. Αυτός μάλιστα είναι και ο σκοπός, για τον οποίο γίνεται η πρόσκληση στους φορείς και υπάρχει όλη η ακροαματική διαδικασία και πιστεύω ότι είναι ένα πολύ σημαντικό νοικοκύρεμα για το σύγχρονο πολιτισμό. Άρα, εγώ αυτό που θέλω είναι να καλέσω όλες τις παρατάξεις. Αντιλαμβάνομαι τις ιδεολογικές πολιτικές διαφορές και σκοπιμότητες. Θέλω, όμως, να σκεφτείτε, εάν πιστεύετε ότι κάνουμε βήματα προς τα εμπρός ή αν δεν πιστεύετε ότι κάνουμε βήματα προς τα εμπρός. Αυτό πρέπει να είναι το κριτήριο. Και επαναλαμβάνω, ποτέ δεν υπάρχουν τέλειοι νόμοι, υπάρχουν, όμως, καλοί νόμοι, που εφαρμόζονται και κακοί νόμοι, οι οποίοι δεν εφαρμόζονται. Ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Σας ευχαριστούμε πολύ, κύριε Υπουργέ.

Κυρίες και κύριοι συνάδελφοι, λύεται η συνεδρίαση. Ευχαριστούμε όλους για την υπομονή σας.

Τη Δευτέρα, θα έχουμε, στις 16.00΄, τη β’ ανάγνωση του σχεδίου νόμου. Καληνύχτα σας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Οικονόμου Θωμαϊς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Στεφανάδης Χριστόδουλος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Θεοπίστη (Πέτη) Πέρκα, Αναγνωστοπούλου Αθανασία (Σία), Κουρουπάκη Αναστασία, Τσιρώνης Σπυρίδων, Κόντης Ιωάννης, Χαλκιάς Αθανάσιος και Μανούσος Γεώργιος.

Τέλος και περί ώρα 22:15΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**